Kapal layar oligarki Rusia terkandas di Norway
Oleh KOSMO!

18 Mac 2022, 9:30 pm
OSLO – Sebuah kapal layar milik oligarki Rusia (golongan elit) dilaporkan tersekat di pelabuhan Norway kerana penjualan minyaknya yang tidak dipersetujui oleh mana-mana pihak, lapor Badan Penyiaran British (BBC) semalam.
Kapal Ragnar itu dimiliki oleh bekas ejen Jawatankuasa Keselamatan Negara (KGB), Vladimir Strzhalkovsky yang telah dikaitkan dengan Presiden Vladimir Putin. Beliau bagaimanapun tidak tersenarai dalam sekatan oleh Kesatuan Eropah (EU).
Kapal layar itu telah terkandas di pelabuhan Narvik sejak 15 Februari lalu.
“Kami dapati berlaku diskriminasi terhadap pihak kami, sangat tidak adil,’’ kata kapten kapal layar itu, Robert Lankester menerusi satu mesej. Lankester yang merupakan warga Britain itu menegaskan bahawa tiada anak kapalnya berbangsa Rusia.
“Kami adalah kru Barat seramai 16 orang. Kami tiada kaitan dengan pemiliknya,’’ katanya kepada penyiar awam NRK.
Pembekal-pembekal bahan api tempatan berkata mereka tidak mahu membantu mana-mana pihak yang dikaitkan dengan Rusia.

Kapal layar sepanjang 68 meter itu memiliki satu ruang yang direka menyerupai sebuah pub Britain, menawarkan peralatan ski heli, empat skuter ski dan gelongsor gergasi, demikian menurut laman web kapal layar, Boat International.  – Agensi


Covid-19 ancam skuad Harimau Malaya
Oleh MUHAMAD ARDIE PUTRA SUHAIMI

18 Mac 2022, 9:25 pm
PETALING JAYA – Ketua jurulatih skuad Harimau Malaya, Kim Pan-gon mengesahkan penjaga gol muda negara, Rahadiazli Rahalim terpaksa digugurkan ekoran positif Covid-19.
“Dukacita dimaklumkan penjaga gol, Rahadiazli Rahalim dari Terengganu FC (TFC) telah disahkan positif Covid-19 selepas keputusan ujian PCR diperolehi lewat malam semalam.
“Pagi semalam, kesemua pemain dan pegawai telah melakukan ujian RTK yang mana kesemuanya negatif, namun disebabkan Rahadiazli menunjukkan beberapa simptom berkaitan, penjaga gol tersebut telah diarahkan untuk membuat pula ujian PCR pada sebelah petangnya.
“Dengan hanya berbaki empat hari latihan pusat tempatan sebelum skuad Harimau Malaya berlepas ke Singapura pada Selasa depan, pengurusan pasukan kebangsaan telah memutuskan untuk tidak memanggil penjaga gol baharu dan mengekalkan tiga penjaga gol sedia ada – Farizal Marlias, Khairulazhan Khalid dan Kalamullah Al-Hafiz Mat Rowi.
“Bagi pihak Persatuan Bola Sepak Malaysia (FAM), pengurusan pasukan kebangsaan mendoakan kesihatan Rahadiazli supaya beliau dapat segera sembuh,” kata pengendali import dari Korea Selatan itu dalam satu kenyataan.
Skuad Harimau Malaya kini dalam persedian untuk mengharungi aksi persahabatan antarabangsa menentang Singapura dan Filipina di Stadium Nasional Singapura minggu depan. – KOSMO! ONLINE


Mayat lelaki disyaki pesakit mental ditemui terapung
Oleh ROHANA MOHD. NAWI

18 Mac 2022, 10:26 pm
KOTA BHARU – Mayat seorang lelaki dipercayai pesakit mental ditemui dalam keadaan terapung di bawah Jambatan Pasir Tumboh, Sungai Pasir Tumboh di sini hari ini.
Lelaki yang dikenali sebagai Norazmi Mohd. Kassim berusia dalam lingkungan 30-an ditemui kira-kira 10 meter dari tebing sungai oleh orang awam kira-kira pukul 7 malam.
Ketua Balai Bomba dan Penyelamat Pasir Tumboh, El Taraff Mohd. Zachariah berkata, pihaknya menerima panggilan daripada orang awam kira-kira pukul 7.10 malam sebelum bergegas ke lokasi kejadian.
Menurutnya, sebaik tiba di lokasi kejadian, pihaknya mendapati mayat seorang lelaki berada dalam keadaan terapung di dalam sungai berkenaan.
“Mangsa berada pada kedudukan 10 meter dari tebing sungai. Bomba menggunakan sebuah bot untuk mengangkat mangsa kira-kira 35 minit kemudian.
“Mayat mangsa kemudian diserahkan kepada polis sebelum dibawa ke Hospital Universiti Sains Malaysia, Kubang Kerian di sini untuk dibedah siasat,” katanya ketika dihubungi Kosmo! sebentar tadi. – KOSMO! ONLINE.


Roket Bulan gergasi NASA buat penampilan pertama
Oleh KOSMO!

18 Mac 2022, 9:00 pm
WASHINGTON – Pentadbiran Aeronautik dan Angkasa Lepas Kebangsaan (NASA) akan memperkenalkan roket Bulan gergasi pertama dikenali sebagai Sistem Pelancaran Angkasa (SLS), lapor Badan Penyiaran Britain (BBC) semalam.
SLS dilaporkan dibawa ke pad pelancar di Pusat Angkasa Kennedy di Florida untuk raptai ujian kiraan detik. Ujian lengkap dijadulkan berlangsung pada 3 April ini.
Roket itu akan diisytiharkan bersedia untuk misi menghantar kapsul ujian tanpa kru mengelilingi Bulan jika ujian tersebut berjalan dengan lancar.
Pelancaran sebenar diramalkan berlaku dalam masa beberapa bulan akan datang. Angkasawan-angkasawan dijangka menaiki roket SLS ke permukaan Bulan pada separuh kedua dekad ini.
Roket SLS berketinggian lebih 100 meter itu direka lebih berkuasa daripada roket Apollo Saturn yang dilancarkan pada 1960-an dan awal 1970-an.
Daya tujahannya bukan sahaja mampu menghantar angkasawan jauh ke luar Bumi, malah membawa peralatan dan kargo yang begitu banyak sehingga kru-kru mampu berada di angkasa untuk tempoh yang lama.

Kemunculan daripada Bangunan Perhimpunan Kenderaan Kennedy (VAB) semalam adalah yang pertama. Ia merupakan kali pertama orang awam dapat melihat bahagian roket itu dipasang sepenuhnya.
“Kemunculan  di VAB itu benar-benar detik ikonik untuk roket ini. Ini adalah hari yang perlu diingati untuk menjadi saksi kepada kemajuan penciptaan roket gergasi,’’ kata pentadbir bersekutu NASA untuk pembangunan sistem penerokaan, Tom Whitmeyer.
SLS keluar dari VAB sebelum pukul 6 pagi (waktu tempatan). Ia dipasang pada struktur sokongan yang dikenali sebagai Pelancar Mudah Alih.
Struktur setinggi 120 meter dan seberat 5,000 tan itu terletak di atas traktor gergasi yang pernah digunakan untuk menggerakkan kenderaan pelancar Saturn V dahulu dan kemudiannya beberapa kapal angkasa lain. – Agensi


JDT II lakar kemenangan sulung
Oleh MOHAMAD FAIZAL HASHIM

18 Mac 2022, 10:18 pm
JOHOR BAHRU – Pasukan Johor Darul Ta’zim II (JDT II) melakarkan kemenangan sulung pada aksi Liga Perdana musim ini setelah menang 2-0 mengatasi Kelantan United FC di Stadium Majlis Bandaraya Pasir Gudang (MBPG) di sini malam ini.
Daryl Sham dan Fernando Rodriguez masing-masing meledak satu gol bagi setiap babak perlawanan bagi menghadiahkan tiga mata pertama buat JDT II.
Kemenangan itu mengubati kekecewaan setelah tewas kepada satu lagi pasukan dari Kelantan iaitu Kelantan FC pada aksi pembukaan liga di Stadium Tan Sri Hassan Yunos Larkin, awal bulan lalu.
Pada babak pertama, aksi yang dipamerkan kedua-dua pasukan tampak seimbang setelah masing-masing bertukar ganti menguji keampuhan benteng lawan bagi memburu gol awal.
Pasukan tuan rumah yang diperkuatkan dengan beberapa pemain dari skuad utama dilihat kurang berbisa malah skuad kendalian Syamsul Mohd. Saad tampil lebih berbahaya di bahagian jentera serangan.
Setelah kerap diasak pasukan lawan, JDT II bangkit mengatur gerak dan berjaya memecahkan kebuntuan pada minit ke-34 sekali gus mengejutkan pasukan pelawat itu. – KOSMO! ONLINE.


8 diberkas ketika leka berjudi di premis hiburan
Oleh NOR AZIAH MAT NOH

18 Mac 2022, 9:03 pm
KUALA LUMPUR – Lapan individu termasuk dua wanita diberkas ketika sedang leka berjudi dalam serbuan di sebuah premis hiburan dekat Batu 3, Jalan Ipoh, di sini malam tadi.
Ketua Polis Daerah Sentul, Asisten Komisioner Beh Eng Lai berkata, serbuan itu dijalankan sepasukan polis dari Bahagian Siasatan Cawangan D7 Ibu Pejabat Polis Daerah Sentul pada pukul 11.45 malam.
“Hasil serbuan kita mendapati seramai sembilan pengunjung dilihat sedang berhibur sambil mabuk.
“Pemeriksaan lanjut ke atas sebuah bilik di dalam premis itu terdapat dua penganjur serta empat individu sedang bermain judi di atas meja khas bersama cip pelbagai nilai sebagai duit pertaruhan,” katanya dalam satu kenyataan hari ini.
Difahamkan, kegiatan perjudian itu berselindung di sebalik premis pusat hiburan terbabit yang dipercayai telah beroperasi sejak dua minggu lalu.
Menurut Eng Lai, tangkapan dilakukan terhadap lapan individu itu termasuk penjaga dan pekerja premis hiburan terdiri daripada lima lelaki, dua wanita serta seorang lelaki warga asing berusia lingkungan 18 hingga 62 tahun.

“Polis juga merampas wang tunai berjumlah kira-kira RM2,536, 52 keping daun terup, 83 keping cip, peralatan sistem audio, satu unit bekas cip serta bekas daun terup.
“Kita turut mengeluarkan kompaun terhadap sembilan pengunjung premis tersebut kerana melanggar prosedur operasi standard (SOP) Pelan Pemulihan Negara (PPN) 2021,” ujarnya.
Katanya, semakan rekod mendapati empat suspek judi mempunyai rekod jenayah atas pelbagai kesalahan dan kesemua suspek ditahan reman selama dua hari bermula hari ini untuk siasatan lanjut.
“Kes akan disiasat di bawah Seksyen 4(1) Akta Hiburan 1953, Seksyen 7(1) Akta Rumah Judi Terbuka 1953, Seksyen 55(B) Akta Imigresen dan Seksyen 39(B) Akta Imigresen,” katanya. – KOSMO! ONLINE


Pearly-Thinaah terkandas di suku akhir All England
Oleh MUHAMMAD ZUHAILY BADLISHAH

18 Mac 2022, 7:55 pm
KUALA LUMPUR – Beregu wanita negara, Pearly Tan-M. Thinaah terpaksa akur gagal melangkah ke separuh akhir Kejohanan Badminton Terbuka Seluruh England (All England) tahun ini.
Ia selepas Pearly-Thinaah yang menghuni ranking ke-15 dunia, tumbang kepada beregu No. 64 dunia dari Korea Selatan, Jeong Na Eun-Kim Hye Jyeong 15-21, 21-17, 21-9 di Utilita Arena Birmingham sebentar tadi.
Kekalahan itu menyaksikan Pearly-Thinaah mengulangi skrip sama sewaktu edisi All England tahun lalu yang mana mereka tewas pasangan Jepun, Nami Matsuyama-Chiharu Shida di peringkat suku akhir.
Penyingkiran itu menyaksikan Malaysia kini sudah tiada wakil untuk beregu wanita selepas Vivian Hoo Kah Mun-Lim Chiew Sien terlebih dahulu tewas pada pusingan pertama sebelum ini. – KOSMO! ONLINE


Jaga hospital ditegur halau waris di wad kecemasan
Oleh KOSMO!

18 Mac 2022, 8:43 pm
PETALING JAYA – Jabatan Keselamatan Hospital Selayang telah mengambil tindakan segera berhubung isu waris dihalang masuk oleh petugas untuk melawat bapanya baru-baru ini.
Perkara itu disahkan Ketua Pengarah Kesihatan, Tan Sri Dr. Noor Hisham Abdullah menerusi ciapan di Twitternya hari ini.
Ini berikutan kejadian tersebut menjadi bualan hangat dalam kalangan pengguna media sosial sejak semalam.
Berita berkaitan: Wanita bengang dihalang lawat bapa tenat
Menurut Dr. Noor Hisham, tindakan penambahbaikan telah diambil dengan memberi teguran kepada pengawal keselamatan terbabit agar mengamalkan tatacara komunikasi yang sesuai ketika berurusan dengan pesakit mahupun waris.
“Tindakan tersebut bertujuan agar perkara sama tidak berulang pada masa hadapan,” kata beliau.

Terdahulu, seorang wanita meluahkan kekecewaan apabila dia ditegur dengan kasar serta dihalang daripada melawat bapanya di wad kecemasan hospital berkenaan oleh pengawal keselamatan dengan alasan tidak mengenakan pakaian yang sesuai ketika berada di hospital. – KOSMO! ONLINE


‘Kecil pakai baju Snoop ulang-ulang, sekarang rakam lagu sama’
Oleh MOHD. HAIKAL ISA

18 Mac 2022, 8:20 pm
JOHOR BAHRU – Angan-angan jadi impian, impian jadi cita-cita.
Itu antara bait lirik puitis penyanyi rap, Joe Flizzow dalam lagu Apa Khabar yang semakin hari, semakin bertukar realiti bahawa tidak salah untuk bermimpi.
Terutamanya apabila sekali lagi  Joe, 43, berkolaborasi dengan penyanyi rap idolanya, Snoop Dogg untuk lagu tema kelab bola sepak ternama tanah air, Johor Darul Ta’zim (JDT) berjudul Pioneers.
Kata Joe atau nama sebenarnya, Johan Ishak, apa yang berlaku dalam hidupnya sekarang umpama mimpi menjadi kenyataan.
“Masa kecil dahulu, memang saya impikan saat ini (rakam lagu dengan Snoop).
“Dulu, di Subang orang panggil saya ‘Joe Snoop’ sebab saya pakai baju Snoop (terpapar wajahnya) tiap-tiap hari.

“Saya ada tiga baju Snoop Dogg, tiga-tiga saya pakai berulang kali baju itu (yang sama) sahaja,” katanya kepada kepada Hib Glam.
Joe ditemui usai majlis mendatangani perjanjian pengedaran lagu Pioneers nyanyian Snoop dan dirinya sebagai lagu tema rasmi JDT 2022 di Ibu Pejabat Kelab Bolasepak JDT semalam.
Tambah Joe, dia berterima kasih kepada Tunku Mahkota Johor, Tunku Ismail Sultan Ibrahim yang juga pemilik JDT kerana sentiasa percaya dengan aspirasi muziknya.
“Tunku memang peminat tegar muzik hip hop. Citarasa muzik kami pun sebenarnya, lebih kurang.
“Menerusi Pioneers, adalah penting untuk saya sampaikan mesej JDT itu sendiri. Kita nak memberi inspirasi terutama untuk generasi seterusnya.
“Idea lagu ini tercetus daripada Tunku Mahkota sendiri. Saya rasa sejak awal penubuhan JDT, saya sentiasa bersamanya, baginda pernah beritahu ‘mungkin suatu hari kita boleh kerja dengan Snoop kan Joe’.
“Beberapa bulan lepas, kita berhubung dengan pihak-pihak yang sepatutnya macam Datuk Norman. Saya tanya beliau, sama ada betul atau sebaliknya. Dan sejak itu, kita terus bersungguh-sungguh merealisasikan projek ini,” jelasnya.
Dalam pada itu, Snoop menerusi Instagramnya yang memiliki 71.2 juta pengikut turut berkongsi video muzik Pioneers dengan memetik antara bait lirik dalam lagu berkenaan: “Vision without execution is just a hallucination. (visi tanpa pelaksanaan hanyalah satu halusinasi).”
Pioneers nyanyian Snoop dan Joe diterbitkan oleh SonaOne. Rakaman vokal dirakamkan di Los Angeles, Amerika Syarikat dan Kuala Lumpur manakala proses susunan lagu dan adunan muzik dilakukan di Los Angeles.
Terdahulu, Joe diberi penghormatan berkolaborasi dengan Snoop atau nama sebenarnya, Calvin Cordozar Broadus Jr. menerusi album Algorithm (Global Edition) untuk lagu Alright. – KOSMO! ONLINE


Pejuang pertimbang kerjasama dengan parti lain
Oleh MOHD. HUSNI MOHD. NOOR

18 Mac 2022, 7:42 pm
PUTRAJAYA – Parti Pejuang Tanah Air (Pejuang) akan mempertimbang kerjasama dengan beberapa parti bagi menghadapi Pilihan Raya Umum Ke-15 (PRU-15) akan datang.
Pengerusinya, Tun Dr. Mahathir Mohamad berkata, pihaknya bagaimanapun perlu membuat kajian mendalam mengenai perkara itu terlebih dahulu.
Beliau berkata, perkara (kerjasama dengan parti lain) itu turut dicadangkan oleh akar umbi parti.
“Kita dulu tiada kerjasama dengan parti lain kerana kesan buruk daripada kerjasama itu,” katanya pada sidang akhbar selepas mempengerusikan Mesyuarat Majlis Eksekutif Pusat Pejuang, di sini hari ini.
Ditanya mengenai desakan beberapa pihak supaya PRU-15 disegerakan, Dr. Mahathir berkata, rakyat perlu diberi lebih masa untuk menimbang parti apa yang layak untuk memerintah negara. – KOSMO! ONLINE.


Chelsea berdepan laluan berliku, Liverpool mudah
Oleh KOSMO!

18 Mac 2022, 7:56 pm
NYON, Switzerland – Juara bertahan, Chelsea berdepan laluan berliku selepas diundi bertemu juara 13 kali, Real Madrid pada aksi suku akhir Liga Juara-Juara Eropah musim ini.
Skuad The Blues telah mara ke kelompok lapan pasukan terbaik selepas menewaskan juara Liga Perancis, Lille, manakala The Galacticos pula mengecewakan Paris Saint-Germain (PSG) pada aksi pusingan 16 terbaik yang lepas.
Sementara itu, juara Liga Perdana Inggeris (EPL), Manchester City dijadualkan bertemu Atletico Madrid, manakala Liverpool meraih laluan mudah apabila diundi menentang Benfica.
Kelab gergasi Bundesliga, Bayern Munich melengkapkan proses undian apabila dijadualkan menentang juara Liga Europa musim lalu, Villarreal
Saingan suku akhir dijadualkan berlangsung pada April depan. – KOSMO! ONLINE


KBS sentiasa pantau prestasi Shereen
Oleh MOHAMAD NAUFAL MOHAMAD IDRIS

18 Mac 2022, 7:16 pm
SHAH ALAM- Kementerian Belia dan Sukan (KBS) sentiasa memantau pencapaian atlet olahraga kebangsaan, Shereen Sampson Vallabouy, yang berjaya menjuarai kategori lari 400 meter (m) Kejohananan Divisyen 2 Trek dan Padang Dalam Dewan di Pittsburg, Kansas, Amerika Syarikat, minggu lalu.
Menteri Belia dan Sukan, Datuk Seri Ahmad Faizal Azumu berkata, pihaknya sangat berbangga dengan pencapaian anak jati Ipoh itu dan yakin Shereen dapat mencatatkan rekod larian yang lebih baik pada masa akan datang.
“Lebih membanggakan apabila Shereen datang daripada kawasan saya, iaitu Parlimen Tambun.
“Ada pihak yang cakap KBS tidak menguar-uarkan kejayaan dia sedangkan kami sangat gembira apabila dapat tahu dia pecah rekod kebangsaan,” katanya selepas melancarkan program Malaysia Sports League (MSL) di Kompleks Sukan Negara Panasonic Shah Alam, Seksyen 21, di sini hari ini.
Shereen yang juga anak bongsu kepada pasangan bekas atlet olahraga kebangsaan, Samson Vallabouy dan Josephine Mary berjaya mencatatkan masa 53.79 saat (s) dalam kejohanan tersebut.
Rekod tersebut mengatasi catatan masa 54.58s dibuat Noraseela Mohd. Khalid, pada tahun 2006 di Jerman. – KOSMO! ONLINE.


Lelaki hilang hampir 40 jam ditemui meninggal dunia
Oleh NOR AINNA HAMZAH

18 Mac 2022, 8:57 pm
JEMPOL – Seorang lelaki yang disedari hilang sejak awal pagi semalam ditemui mati kira-kira lima kilometer dari lokasi barangan peribadinya ditemui di tepi Sungai Mahsan, di sini petang tadi.
Mangsa, Lee Chan Meng, 65, yang beralamat di Taman Mahsan di sini dijumpai pasukan penyelamat terapung di Sungai Serting, Bandar Seri Jempol (BSJ) pukul 4.55 petang.
Menurut Ketua Polis Daerah Jempol, Superintendan Hoo Chang Hook, anak mangsa berusia 27 tahun mendapati ayahnya keluar rumah pukul 1.30 pagi dan sebelum mendapat panggilan telefon daripada bapa saudaranya yang memaklumkan menemui kasut, cermin mata dan telefon bimbit mangsa di tepi sungai.
“Mangsa membuat laporan di Balai Polis BSJ dan bomba menggerakkan operasi mengesan mangsa di kawasan sungai sepanjang dua kilometer.
“Pencarian turut dilakukan di kawasan darat berhampiran taman dan tebing sungai,” katanya dalam satu kenyataan hari ini. Turut digunakan khidmat Unit Pengesan Anjing (K9). – KOSMO! ONLINE.


Dijel 4 tahun, denda RM10,000 sebabkan kematian anggota polis
Oleh NUZULSHAM SHAMSUDDIN

18 Mac 2022, 7:54 pm
KAJANG – Seorang ahli perniagaan dipenjara empat tahun dan denda RM10,000 oleh Mahkamah Sesyen di sini hari ini atas empat pertuduhan termasuk memandu di bawah pengaruh alkohol sehingga menyebabkan kematian seorang anggota polis, dua tahun lalu.
Hakim Sayani Mohd. Nor menjatuhi hukuman itu selepas tertuduh, K. Kalaichelvan, 44, menukar pengakuan kepada bersalah pada prosiding hari pertama perbicaraan hari ini.
Mahkamah turut memerintahkan tertuduh dipenjara lima bulan jika gagal membayar denda tersebut selain hilang kelayakan lesen memandu selama lima tahun.
Kalaichelvan didakwa memandu di bawah pengaruh alkohol sehingga menyebabkan kematian Koperal Safwan Muhammad Ismail, 31.
Tertuduh didakwa mengikut Seksyen 44(1)(b) Akta Pengangkutan Jalan (APJ) 1987 (pindaan 2020) yang memperuntukkan hukuman penjara maksimum 15 tahun dan denda sehingga RM100,000 dan hilang kelayakan memandu untuk tempoh tidak kurang 10 tahun dari tarikh disabitkan kesalahan.
Bagi pertuduhan pertama, tertuduh dipenjara empat tahun dan denda RM10,000.

Bagi pertuduhan kedua hingga keempat, lelaki itu didakwa memandu tanpa lesen memandu, melanggar Sekatan Jalan Raya (SJR) dan ingkar Perintah Kawalan Pergerakan (PKP) Covid-19.
Kesemua kesalahan dilakukan di SJR berhampiran Plaza Tol Kajang Selatan, Lebuh Raya Kajang-Seremban (Lekas), pukul 2 pagi pada 3 Mei 2020. – KOSMO! ONLINE.


Aksi memek muka sengaja persenda OKU
Oleh ASLIZA MUSA

18 Mac 2022, 7:25 pm
IPOH – Persatuan Sahabat Orang Kelainan Upaya (OKU) Perak mendesak wanita yang dikenali sebagai ‘Kak Long 7E’ supaya membuat pengakuan sengaja mempersendakan golongan itu.
Timbalan Presidennya, Muhamad Firdaus Ibrahim berkata, meskipun dia menafikan perkara itu dan telah membuat permohonan maaf, namun ia dilihat sebagai perbuatan tidak ikhlas.
“Dia memang sudah buat permohonan maaf tapi belum mengaku tindakannya memang mempersendakan OKU. Dia anggap (tindakannya) dalam video itu tidak bersalah.
“Kami berharap Kak Long mengaku dan buat permohonan maaf secara terbuka dan tindakan sewajarnya perlu dikenakan terhadap wanita itu,” katanya ketika ditemui selepas membuat laporan di Balai Polis Sungai Senam di sini hari ini.
Menurutnya, perbuatan mengejek dan mempersendakan OKU bukan kali pertama berlaku, malah tindakan itu menunjukkan sikap pihak yang tidak sensitif dan menghormati golongan berkenaan. – KOSMO! ONLINE


BA.2 berpotensi menjadi penyakit paling berjangkit dunia
Oleh KOSMO!

18 Mac 2022, 8:00 pm
LONDON – Seorang ahli epidemiologi dan biostatik, Profesor Adrian Esterman memaklumkan bahawa varian baharu Covid-19, BA.2 boleh menjadi penyakit paling mudah berjangkit yang pernah dikesan di dunia, lapor akhbar Mirror UK semalam.
Menurut beliau, varian itu adalah enam kali ganda lebih mudah menular berbanding varian asal Covid-19 dan kebanyakan orang berpotensi dijangkitinya.
Walaupun kurang membawa maut, BA.2 adalah mutasi varian Omicron dan kini menyumbang kepada sebahagian besar jangkitan baharu di Britain.
Nombor R varian BA.2 yang menunjukkan kadar jangkitannya adalah pada 12 berbanding 2.5 untuk virus asal.
Profesor Esterman memberitahu laman berita MailOnline bahawa tahap jangkitan ini menjadikan varian baharu itu hampir serupa dengan demam campak iaitu penyakit paling berjangkit pernah diketahui.
BA.2 nampaknya menyebabkan kesan yang kurang teruk berbanding varian sebelumnya tetapi ia berbahaya seperti semua varian koronavirus, katanya.

“Masalahnya adalah ia menyebabkan penyakit yang lebih teruk kepada orang yang terdedah berbanding influenza, Ia mempunyai kapasiti untuk menyebabkan kesan jangkitan kepada golongan muda juga.
“Memang benar bahawa pandemik menjadi kurang menular dari masa ke masa, tetapi itu berlaku dalam tempoh 100 tahun, bukan satu tahun,’’ tambah beliau.
Peningkatan kes Covid-19 didorong oleh lonjakan jangkitan dalam kalangan mereka yang berusia 30 hingga 49 tahun manakala kadar tertinggi dicatatkan di barat daya dan tenggara Britain. – Agensi


AS temui wabak virus maut baharu
Oleh KOSMO!

18 Mac 2022, 7:00 pm
ATLANTA, Georgia – Gigitan sengkenit atau kutu babi di negeri Georgia, Amerika Syarikat (AS) dilaporkan berisiko membawa kepada kematian selepas sejenis virus maut ditemui pada serangga berkenaan, lapor akhbar Daily Star semalam.
Pakar-pakar kesihatan telah menemui virus Heartland pada kutu babi spesies lone star selepas kuman pembawa penyakit itu ditemui pada rusa ekor putih di Georgia.
Virus Heartland atau juga dikenali sebagai Heartland Bandavirus pertama kali ditemui di negeri Missouri pada 2009. Ia didapati hanya boleh ditularkan kepada manusia melalui gigitan kutu pada 2013.
Penyelidikan tersebut yang disiarkan dalam jurnal Emerging Infectious Disease menunjukkan bahawa satu daripada setiap 2,000 kutu membawa virus berkenaan.
Gejala yang dikesan termasuk demam, sakit kepala, sakit otot, hilang selera makan serta hilang kuantiti platelet dalam jumlah yang banyak. Platelet penting untuk pembekuan bagi mengelakkan pendarahan.
Menurut artikel oleh pakar bernama Dr. Tomislav Mestrovic, virus Heartland boleh membawa maut.

“Perlu ditekankan bahawa virus Heartland boleh mengakibatkan jangkitan yang boleh membawa maut dan merebak dengan pantas sehingga menyebabkan pelbagai kegagalan sistem organ dan kejutan yang teruk walaupun terhadap pesakit tanpa sebarang komorbiditi yang ketara,’’ jelas beliau.
Ia mengambil masa dua minggu untuk gejala pertama muncul dan kebanyakan kesan gigitan akan mengakibatkan kemasukan ke hospital.
Bagaimanapun, tiada vaksin atau ubat tersedia untuk mencegah atau merawat jangkitan virus Heartland, menurut Pusat Kawalan dan Pencegahan Penyakit (CDC). – Agensi


Wanita bengang dihalang lawat bapa tenat
Oleh KOSMO!

18 Mac 2022, 6:23 pm
PETALING JAYA – Tular di Twitter ciapan seorang pengguna, Eliza Nathaniel meluahkan kekecewaan apabila dihalang pengawal keselamatan ketika ingin melawat bapanya yang sedang dirawat di wad kecemasan di Selayang.
Alasan mereka adalah disebabkan wanita itu memakai kain pendek dan tidak menepati skop pemakaian pelawat di hospital.
“Saya telah dihalang masuk untuk berjumpa ayah saya di wad kecemasan di Selayang bukan sebab kes Covid-19, kawan-kawan, bukan sebab tidak dibenarkan (sebab satu orang dibenarkan pada satu masa) tetapi kerana saya dianggap berpakaian tidak sesuai.
“Saya ditegur dengan kuat, kenapa pakai kain pendek, cepat keluar, apa semua ini dan ini adalah perkara kecemasan, ingat saya sempat nak berfikir atau tukar pakaian sedangkan ayah saya berada dalam situasi kecemasan,” ciapnya kemarin.
Jelasnya, dia agak terkilan mengapa terdapat halangan untuk seseorang anak melawat bapanya yang kritikal dan berada dalam wad kecemasan hanya kerana kain yang dipakainya kurang satu inci daripada paras lutut.
“Bayangkan kalau bapa saya mati waktu itu dan saya tak sempat tengok dia kali terakhir walaupun saya dah ada di hospital tetapi sebab pakai kain pendek, hanya kena berada di luar,” luahnya. – KOSMO! ONLINE


MOF nafi terima surat peletakan jawatan Tengku Zafrul
Oleh HARRITH HISHAM

18 Mac 2022, 7:07 pm
PETALING JAYA – Kementerian Kewangan (MOF) menafikan menerima surat peletakan jawatan Tengku Datuk Seri Zafrul Abdul Aziz yang tular di laman sosial hari ini.
MOF dalam satu hantaran di Twitter berkata, fokus Tengku Zafrul kekal bagi memastikan kebajikan dan kesejahteraan Keluarga Malaysia sentiasa terbela dalam pemulihan ekonomi negara daripada belenggu pandemik Covid-19.
Difahamkan, kenyataan tersebut dikeluarkan berikutan sepucuk surat didakwa sebagai surat peletakan jawatan Tengku Zafrul sebagai menteri kewangan.
Bagaimanapun, surat bertarikh 16 Mac itu disahkan palsu hari ini selepas laporan dan penafian Tengku Zafrul berhubung peletakan jawatan beliau semalam. – KOSMO! ONLINE


Kepala remaja tertusuk sabit
Oleh KOSMO!

18 Mac 2022, 6:00 pm
NEW DELHI – Seorang remaja lelaki di India nyaris maut apabila kepalanya tertusuk sebilah sabit selepas dia terjatuh dari katil ketika tidur, lapor akhbar Daily Star semalam.
Mangsa iaitu Bhuppu Sen, 16, dilaporkan sedang tidur pada waktu tengah malam apabila dia terjatuh dari katil dan kepalanya mengenai sebilah sabit. Kejadian mencemaskan itu dikatakan berlaku pada 16 Mac lalu.
Sabit yang digunakan untuk menuai itu ditinggalkan di atas lantai rumahnya. Remaja itu terlupa untuk mengalihkannya kerana lampunya tidak berfungsi pada malam itu.
Bagaimanapun, darah dikatakan tidak mengalir keluar dari kepalanya walapun sabit itu tertusuk sedalam 4 sentimeter (sm) ke dalam tengkoraknya.
Sen dibawa ke hospital di mana doktor melakukan imbasan tomografi berkomputer (CT) sebelum segera melakukan pembedahan. Sabit itu berjaya dikeluarkan selepas pembedahan selama tiga jam.
Pakar saraf yang mengetuai pembedahan tersebut, Dr. Kuldeep Singh berkata, dia terkejut kerana remaja itu tidak lumpuh atau mati akibat kejadian yang berlaku.

Remaja bernasib baik itu dilaporkan masih berehat sejak kemalangan itu berlaku tetapi difahamkan, mangsa tidak mengalami sebarang kesakitan serius. – Agensi


RUU anti lompat parti perlukan penelitian lanjut
Oleh EDDY AQMAL MOHAMED HAMIDI

18 Mac 2022, 6:51 pm
PUTRAJAYA – Kabinet memutuskan bahawa Rang Undang-undang (RUU) Perlembagaan (Pindaan) 2022 berhubung anti lompat parti dan pengehadan tempoh jawatan perdana menteri sehingga 10 tahun masih memerlukan penelitian lanjut.
Menteri di Jabatan Perdana Menteri (Parlimen dan Undang-undang), Datuk Seri Dr. Wan Junaidi Tuanku Jaafar berkata, kerajaan telah mempertimbangkan RUU berkenaan pada 11 Mac lalu dan memutuskan bahawa penelitian lanjut perlu dilakukan.
“Penelitian lanjut perlu dilakukan melalui sesi perbincangan dengan pihak berkepentingan lain khususnya Barisan Nasional dan Perikatan Nasional.
“Ia bagi memastikan pindaan ini mendapat sokongan mereka di Dewan. Di bawah Perkara 159 Perlembagaan Persekutuan, sokongan majoriti dua pertiga di Dewan Rakyat diperlukan untuk meminda Perlembagaan Persekutuan,” katanya dalam satu kenyataan hari ini.
Menurut Wan Junaidi, pada 15 Mac lalu beliau telah mengemukakan surat kepada semua pemimpin parti beserta borang soal selidik untuk dijawab bersama draf RUU untuk pandangan dan input selanjutnya.
“Inisiatif ini merupakan kesinambungan daripada keseluruhan sembilan sesi libat urus yang saya telah adakan bersama pelbagai pihak seperti ahli Dewan Rakyat dan Dewan Negara serta parti-parti komponen termasuk di Sabah dan Sarawak dengan kerjasama Bahagian Hal Ehwal Undang-undang, Jabatan Perdana Menteri dan Jabatan Peguam Negara.

“Saya juga ingin menjelaskan bahawa sesi libat urus bersama Barisan Nasional dan Perikatan Nasional yang dijadualkan pada 26 dan 28 Februari lalu telah ditangguhkan atas permintaan parti untuk memberi fokus kepada Pilihan Raya Negeri (PRN) Johor,” ujar beliau.
Jelas beliau, sebaik sahaja pendapat dan input daripada semua pihak telah diperolehi serta sesi libat urus selesai, sekiranya Jemaah Menteri meluluskan, RUU tersebut akan dibentangkan semasa Sidang Khas Parlimen.
“Ia selaras dengan Peraturan 11(3) Peraturan Mesyuarat Dewan Rakyat dan Dewan Negara, sebaik sahaja Perdana Menteri bersetuju menggunakan kuasanya di bawah Peraturan tersebut.
“Kerajaan sentiasa komited dan akan meneruskan usaha merealisasikan penggubalan RUU ini demi memastikan kestabilan politik negara berada pada tahap terbaik,” tegas beliau.-KOSMO! ONLINE


Empat dicekup proses ketum dalam bengkel
Oleh ISKANDAR SHAH MOHAMED

18 Mac 2022, 6:04 pm
KUALA LANGAT – Kelicikan empat lelaki menjadikan bengkel mengecat motosikal di Batu 10 Kebun Baru, Telok Panglima Garang di sini, sebagai ‘port’ memproses air ketum sejak sebulan lalu terbongkar apabila digempur polis semalam.
Kesemua suspek berusia 21 hingga 31 itu ditahan pukul 10.15 malam ketika leka memproses bahan tersebut.
Ketua Polis Daerah Kuala Langat, Superintendan Ahmad Ridhwan Mohd. [email protected] berkata, hasil pemeriksaan kemudian menemukan beberapa peralatan dan perkakasan dipercayai untuk memproses daun ketum.
Katanya, mereka didapati menjual sebungkus air ketum pada harga RM18.
“Bagi botol seberat 1.5 liter pula dijual RM25 kepada para pelanggan mereka.
“Nilai keseluruhan rampasan dianggarkan berjumlah RM770,” katanya dalam kenyataan hari ini. – KOSMO! ONLINE.


Cungkil atlet pelapis menerusi MSL
Oleh MOHAMAD NAUFAL MOHAMAD IDRIS

18 Mac 2022, 6:28 pm
SHAH ALAM – Penganjuran Malaysia Sports League (MSL) dijadikan medan bagi mencungkil bakat lebih ramai golongan remaja menjadi atlet pelapis negara pada masa akan datang.
Menteri Belia dan Sukan, Datuk Seri Ahmad Faizal Azumu berkata, kumpulan atlet pelapis yang besar dapat mengelak negara daripada ketandusan atlet bertaraf antarabangsa, sekali gus dapat mengharumkan Malaysia di persada dunia.
Katanya, sebagai permulaan lima sukan iaitu badminton, bola jaring, bola keranjang, futsal dan sepak takraw dipilih bagi penganjuran MSL di setiap daerah di seluruh negara.
“Saya harap apabila ada penganjuran MSL ini, ramai remaja boleh menyertainya sebagai salah satu wadah menjalani aktiviti sihat.
“Mana tahu pegawai pencari bakat daripada persatuan kebangsaan atau negeri kebetulan hadir semasa pertandingan berlangsung dan nampak potensi seseorang remaja yang boleh dicungkil untuk menjadi atlet kebangsaan,” katanya selepas pelancaran MSL di Kompleks Sukan Negara Panasonic Shah Alam, Seksyen 21, di sini hari ini. – KOSMO! ONLINE.


Ibu tunggal rugi RM225,900, ditipu duda
Oleh DIYANATUL ATIQAH ZAKARYA

18 Mac 2022, 5:59 pm
MELAKA – Seorang ibu tunggal anak enam rugi RM225,900 selepas menjalinkan hubungan cinta dengan duda anak satu yang dikenali menerusi laman sosial Facebook, Januari lalu.
Ketua Jabatan Siasatan Jenayah Komersil (JSJK) Melaka Superintendan E. Sundra Rajan berkata, mangsa berusia 48 tahun merupakan seorang pegawai sumber manusia di sebuah syarikat swasta.
Katanya, mangsa mula berkenalan dengan suspek yang mendakwa seorang duda anak satu dan bekerja di luar negara pada Oktober 2021.
“Hubungan mereka menjadi erat dan mula berhubung melalui aplikasi WhatsApp.
“Suspek berjaya menyakinkan mangsa dengan menunjukkan bahawa dia mempunyai wang yang banyak di dalam akaunnya,” katanya dalam satu kenyataan akhbar dikeluarkan di sini, hari ini.
Mengulas lanjut, beliau berkata, pada sekitar Disember 2021, suspek telah meminta pengadu memindahkan wang miliknya berjumlah AS$42,000 dari akaun West Business Finance ke akaun Bank Of China. – KOSMO! ONLINE.


Anak ke-7 sindrom Down, Faizal anggap anugerah teristimewa
Oleh NUR EMIRA SAIZALI

18 Mac 2022, 5:56 pm
PETALING JAYA – Penyanyi popular Faizal Tahir mendedahkan kelahiran anak ketujuhnya yang merupakan bayi perempuan baru-baru ini adalah anugerah paling istimewa daripada Allah buat dia dan isteri.
Menerusi video yang dimuat naik dalam Instagram, Faizal memberitahu, bayi perempuan yang diberi nama Maryam Tahirah itu merupakan seorang anak istimewa, sindrom Down.
Kata Faizal, nama Maryam Tahirah merupakan gabungan nama isteri Nabi Muhammad, Maryam dengan nama arwah bapanya, Tahir.
“Maryam ini adalah anak kami yang Allah beri keistimewaan, alhamdulillah sangat sangat istimewa kepada saya.
“Maryam ni sewaktu di dalam kandungan isteri saya, doktor dapat kesan beberapa masalah dan komplikasi. Mula mula tu jantung, kemudian disahkan sebagai Tetralogy of Fallot (TOF) di mana campuran darah dan oksigen tak cantik,” ujarnya dalam video berdurasi hampir empat minit itu.
Faizal kemudian menjelaskan, dia dan isteri sudah bersedia dari segi mental, fizikal serta kewangan untuk menyambut anak istimewa mereka itu.

Dalam video sama, pelantun Mahakarya Cinta itu turut memberitahu, beberapa bulan kemudian selepas melakukan pemeriksaan, doktor mengesan terdapat masalah lain kesan dalam perut dan apabila dikaitkan dengan kompilasi jantung TOF dan sindrom Down.
“Sebulan sebelum isteri saya bersalin, sah anak memang penghidap sindrom Down.
“Saya menerimanya dengan baik dan redha. Alhamdulillah, itu yang Allah bagi. Saya tak ada rasa down (jatuh) ke, frust (tertekan) ke, jujur tak ada,” katanya lagi.
Malah kata Faizal atau pemilik nama sebenar Ahmad Faizal Mohammad Tahir, 44, satu hal yang membuatkan dirinya sangat bertuah ialah perkongsian tentang dikurniakan seorang anak istimewa disambut baik orang sekeliling.
Tambah Faizal, dia juga tidak melupakan detik ketika diberikan penerangan oleh doktor mengenai Maryam dan bagaimana perlunya dia menjaga anaknya itu dengan sepenuh perhatian.
“This baby really needs you. (Bayi ini betul-betul memerlukan kamu). Masa doktor cakap macam tu dekat saya, benda yang terdetik dekat saya punya hati, dekat fikiran saya, bukan anak saya yang sangat perlukan saya.
“Tetapi saya yang sangat perlukan anak ini untuk menjadi manusia yang lebih baik dan bersyukur. Saya juga boleh improve (tingkatkan) diri sebagai seorang hamba Allah.
“Inilah yang membuat saya rasa sangat bersyukur apabila Allah beri perkara beginidengan satu niat yang sangat baik. Kita kena selalu bersangka baik dengan Allah,” tuturnya lagi.
Untuk rekod, Faizal dan isteri mendirikan rumah tangga pada tahun 2001 dan dikurniakan tiga orang anak lelaki iaitu Ahmad Mikaeel Zidane, Ahmad Rifa’ei Zidane dan Khalid Al-Walid serta tiga orang anak perempuan iaitu, Siti Raudhah Nur Iman, Siti Rawdha Nur Jannah dan Siti Nawar Malaikha. – KOSMO! ONLINE


Cuaca buruk di lapan negeri malam ini
Oleh HARRITH HISHAM

18 Mac 2022, 6:31 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di beberapa negeri termasuk Sabah dan Sarawak malam ini.
MetMalaysia dalam laporannya berkata, cuaca buruk itu dijangka berlaku sehingga pukul 9 malam.
“Di Perak, amaran dikeluarkan di Kinta, Kampar dan Batang Padang manakala di Kelantan melibatkan Kuala Krai dan Gua Musang.
“Di Terengganu, cuaca buruk dijangka tertumpu di Setiu dan Dungun sementara di Pahang melibatkan Tanah Tinggi Cameron, Lipis, Raub, Jerantut, Bentong, Temerloh dan Maran,” katanya.
Sementara itu, amaran sama turut dikeluarkan di Negeri Sembilan membabitkan Jelebu, Jempol dan Tampin manakala di Johor melibatkan Segamat, Kluang, Mersing, Kota Tinggi dan Johor Bahru.
“Di Sarawak, cuaca buruk diramal berlaku di Betong (Saratok dan Kabong), Sarikei, Sibu, Mukah, Kapit (Song dan Kapit), Bintulu, Miri dan Limbang.

“Manakala di Sabah membabitkan Pedalaman (Kuala Penyu), Pantai Barat (Putatan, Penampang, Kota Kinabalu, Tuaran, Ranau dan Kota Belud), Sandakan (Telupid, Kinabatangan dan Sandakan) dan Kudat (Kota Marudu dan Kudat) serta Labuan,” ujarnya.
Jelasnya lagi, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 millimeter sejam dan sah dalam tempoh tidak melebihi enam jam untuk satu-satu keluaran. – KOSMO! ONLINE


JPJ sasar bidaan ‘NDU’ RM1.3 juta
Oleh NOR SHAFAWATI YUP

18 Mac 2022, 4:59 pm
SEREMBAN – Jabatan Pengangkutan Jalan (JPJ) Negeri Sembilan menyasarkan bidaan nombor siri pendaftaran ‘NDU’ akan memperoleh jumlah kutipan hasil melebihi RM1.3 juta.
Pengarah JPJ Negeri Sembilan, Hanif Yusabra Yusuf berkata, antara nombor pendaftaran yang dijangka mendapat sambutan dalam bidaan tersebut adalah NDU 8, NDU 88, NDU 8055, NDU 333 dan NDU 999.
“Kita menyasarkan kutipan hasil untuk siri bidaan nombor pendaftaran ‘NDU’ sebanyak RM1.3 juta berbanding kutipan RM1.1 juta yang diperoleh sebelum ini.
“Kita yakin sasaran ini dapat dicapai dengan keadaan ekonomi ketika ini apabila pendaftaran dan pengeluaran kereta baharu meningkat di Negeri Sembilan,” katanya pada sidang akhbar sempena Pelancaran Siri Nombor Pendaftaran ‘NDU’ melalui Sistem JPJeBid di sini hari ini.
Menurut Hanif Yusabra, sepanjang tempoh pelaksanaan Sistem Bidaan Nombor Pendaftaran Kenderaan Dalam Talian (JPJeBid) yang diperkenalkan pada April 2019 bermula dengan ‘NDN’ hingga ‘NDT’, kutipan hasil yang diperoleh JPJ Negeri Sembilan adalah sebanyak RM6.89 juta.
“Merujuk kepada statistik bidaan JPJeBid, nombor pendaftaran ‘NDT 1’ adalah bidaan tertinggi yang mencacatkan RM140,100,” katanya.

Hanif Yusabra berkata, bidaan bagi nombor pendaftaran ‘NDU’ itu akan dibuka selama lima hari bermula pukul 12.01 tengah malam, 20 Mac hingga pukul 10 malam, 24 Mac 2022.
“Pendaftaran boleh dilakukan di portal https://.jpjebid.jpj.gov.my atau melalui aplikasi mudahbalih JPJeBid.
“Harga bidaan dalam JPJeBid bagi kategori nombor bernilai utama bermula dengan harga maksima RM20,000, nombor menarik RM3,000, nombor popular RM800 dan nombor biasa RM300,” katanya.
Beliau berkata, tiada sekatan untuk melakukan bidaan, namun setiap individu hanya layak untuk memenangi maksimhm tiga nombor kenderaan manakala bagi perniagaan atau syarikat tidak melebihi lima nombor kenderaan.
“Kaedah pembayaran bidaan dalam JPJeBid adalah menggunakan kad kredit dan kad debit tempatan sahaja.
“JPJeBid ini menawarkan ketelusan bermula daripada transaksi pendaftaran sehingga pembayaran dibuat.
“Pelaksanaan inisiatif pembangunan JPJeBid merupakan langkah strategik JPJ dalam memberikan manfaat jangka panjang kepada rakyat selain meningkatkan kecekapan pengurusan nombor kenderaan melalui sistem urusniaga atas talian,” katanya. – KOSMO! ONLINE


42 anak yatim terima bantuan Yayasan Keluarga Malaysia
Oleh MOHD RIDZAUDDIN ROSLAN

18 Mac 2022, 4:21 pm
KUALA LUMPUR- Seramai 42 anak yatim yang kehilangan ibu bapa akibat Covid-19 menerima sumbangan bernilai RM48,500 daripada Yayasan Keluarga Malaysia dalam usaha meringankan beban mereka bagi meneruskan kehidupan harian.
Daripada jumlah itu, seramai 13 orang menerima bantuan sebanyak RM1,500, manakala 29 penerima lagi memperoleh sumbangan sebanyak RM1,000 seorang.
Majlis penyampaian sumbangan Yayasan Keluarga Malaysia itu disempurnakan Perdana Menteri, Datuk Seri Ismail Sabri Yaakob di Pusat Dagangan Dunia (WTC) Kuala Lumpur di sini tadi.
Menurut Perdana Menteri, penerima bantuan itu terdiri daripada anak-anak yang kehilangan kedua ibu bapa atau salah seorang daripadanya akibat Covid-19 yang melanda negara sebelum ini.
“Yayasan Keluarga Malaysia akan membantu mereka secara one-off atau bantu mereka secara terus dari segi pengajian dan sebagainya hingga memasuki peringkat universiti.
“Hari ini, seramai 42 penerima mendapat bantuan yang mana sebelum ini kita juga ada buat program seumpamanya seperti ketika Majlis Pelancaran Keluarga Malaysia serta jelajah ke negeri-negeri,” katanya kepada pemberita tadi.

Turut hadir Menteri Pembangunan Luar Bandar, Datuk Seri Mahdzir Khalid; Menteri Wilayah Persekutuan, Datuk Seri Shahidan Kassim dan Menteri Pengajian Tinggi, Datuk Seri Dr. Noraini Ahmad.
Ismail Sabri berkata, sumbangan yang diberikan secara terus itu diharap dapat meringankan beban penerima memandangkan sesi persekolahan dan pengajian universiti bakal bermula tidak lama lagi.
“Ketika ini, seramai 1,600 anak-anak kehilangan ibu bapa atau salah seorang daripada mereka akibat Covid-19. Selain itu, anak-anak yang kehilangan ibu bapa akibat kes lain seperti kemalangan juga akan dibantu,” ujarnya.
Penubuhan Yayasan Keluarga Malaysia ialah sebagai manifestasi kasih sayang seluruh Keluarga Malaysia terutama kepada anak-anak yang kehilangan ibu bapa atau kedua-duanya akibat Covid-19.
Yayasan Keluarga Malaysia berperanan membantu anak-anak tersebut yang terkesan mendapat sokongan semula daripada pelbagai aspek termasuk kebajikan dan pendidikan sehingga mereka mencapai usia 18 tahun. -KOSMO! OLINE


‘Kak Long 7E’ perlu buat permohonan maaf secara rasmi, terbuka
Oleh KHAIRUL MOHD. ALI

18 Mac 2022, 4:51 pm
JOHOR BAHRU – Wanita yang mempersendakan golongan orang kelainan upaya (OKU) dalam media sosial baru-baru ini didesak untuk membuat permohonan maaf secara rasmi dan terbuka berhubung tindakannya itu.
Presiden Persatuan Sokongan Kebajikan Wawasan OKU Johor Bahru, Jamaluddin Abdul Malik berkata, tindakan tegas juga perlu diambil terhadap wanita berkenaan.
Menurutnya, hal itu agar perbuatan mempersendakan golongan OKU tidak lagi berulang pada masa depan.
“Tindakan wanita yang dikenali sebagai ‘Kak Long 7E’ itu tidak beradab kerana mempersenda golongan OKU, dia perlu tahu bukan kami minta dilahirkan seperti ini. Tindakan dia telah mengguris perasaan kami.
“Sehubungan itu kami mendesak wanita itu untuk membuat permohonan maaf secara terbuka, secara rasmi dan bukannya melalui media sosial dan sambil duduk di dalam kereta sahaja,” katanya.
Beliau berkata demikian ketika ditemui pemberita selepas membuat laporan polis berhubung wanita berkenaan di Ibu Pejabat Polis Daerah Seri Alam, Pasir Gudang di sini hari ini.

Jamaluddin turut memberitahu, laporan polis dan juga desakan agar wanita berkenaan membuat permohonan maaf secara rasmi itu juga merupakan satu pengajaran.
“Kami berharap selepas ini tiada lagi mana-mana individu yang bersikap biadap dengan mempersendakan golongan OKU, seharusnya perkara ini menjadi pengaratan kepada semua pihak.
“Selain itu, kami turut memohon Senator Dewan Negara mewakili OKU, Datuk Ras Adiba Mohd. Radzi untuk mengutarakan perkara ini kepada peringkat lebih tinggi,” ujarnya lanjut.
Terdahulu, tular video berdurasi 31 saat yang memaparkan wanita berkenaan melakukan mimik muka dan perwatakan memperlekehkan golongan OKU.
Laporan polis ini merupakan yang pertama di Johor dan ketiga dibuat terhadap wanita berkenaan selepas laporan polis lain di Subang Jaya dan Kuala Terengganu, sebelum ini.-KOSMO! ONLINE


Ibu bapa mahu anak divaksin segera, bimbang jangkitan Covid-19 di sekolah
Oleh ZAKKINA WATI AHMAD TARMIZI

18 Mac 2022, 4:35 pm
SEREMBAN – Kebanyakan ibu bapa mengambil keputusan untuk menghantar segera untuk anak-anak mereka mengambil vaksin menerusi Program Imunisasi Covid-19 Kebangsaan Kanak-kanak (PICKids) adalah berikutan sesi baharu persekolahan yang akan bermula minggu hadapan.
Seorang bapa, Mohd. Irfan Hasan, 35, berkata, dia mengambil keputusan untuk menghantar anaknya mendapatkan vaksinasi kerana bimbang peningkatan kes Covid-19 ketika ini ditambah anaknya perlu memulakan sesi persekolahan.
“Tentunya saya mahukan anak saya dilindungi ketika di sekolah nanti. Alhamdulillah dia okay dan tidak menangis kerana sudah dimaklumkan lebih awal dia akan mendapat suntikan Covid-19 hari ini.
“Saya risau dengan keadaan kes Covid-19 yang agak tinggi. Jadi saya berharap vaksinasi ini juga dapat mencegah penularan varian Omicron yang kian menular,” katanya ketika ditemui pemberita dalam Program Bantuan (outreach) Kellogg Asia Product Sdn. Bhd. bersama Sehat Healthcare Centre di Seremban 2 di sini hari ini.
Seorang ibu, Lily Diana Nazeri, 32, turut mengakui perkara yang sama dan memaklumkan bimbang akan berlaku penularan jangkitan Covid-19 di sekolah anaknya.
“Minggu hadapan anak saya akan memasuki darjah satu dan saya risau sekiranya dia tidak mendapat vaksinasi. Alhamdullilah selepas mendaftar, anak saya etrus mendapatkan tarikh untuk vaksinasi hari ini,” katanya sambil memberitahu anaknya juga tidak sabar untuk datang mendapatkan vaksin.

Sementara itu, Pengarah Kilang Kellogg Asia Product Sdn. Bhd., Matan Raj Subramaniam berkata, pihaknya tampil memberikan sokongan kepada pelaksanaan PICKids dan membawa dua maskot Kellogg iaitu Pringles dan Tony Tiger bagi menceriakan suasana di Pusat Pemberian vaksin (PPV) Sehat Healthcare Centre.
“Kami turut memberikan kanak-kanak pek barangan Kellog bagi menceriakan selain memberikan semangat kepada mereka,” katanya lagi. – KOSMO! ONLINE


Remaja maut langgar van masuk simpang
Oleh NUR NABILAH RAHMAT

18 Mac 2022, 4:48 pm
KLUANG – Seorang penunggang motosikal maut selepas melanggar sebuah van di persimpangan Fasa Impian Damai, Taman Seri Impian di sini semalam.
Menurut Timbalan Ketua Polis Daerah Kluang, Deputi Superintendan Abdul Razak Abdullah Sani, dalam kejadian pada pukul 3.30 petang itu, mangsa, Zulhazim Zamri, 15, meninggal dunia di lokasi kejadian akibat kecederaan di bahagian kepala.
Katanya, manakala pemandu van seorang lelaki tempatan berusia 20-an tidak mengalami kecederaan.
“Kejadian berlaku ketika hujan dan siasatan dilakukan di bawah Seksyen 41(1) Akta Pengangkutan Jalan 1987.
“Siasatan awal dipercayai van cuba memasuki simpang ke perumahan berkenaan sebelum dilanggar motosikal ditunggang mangsa” katanya dalam satu kenyataan di sini hari ini.
Dalam pada itu, dalam kes berlainan seorang lelaki berusia 70 tahun gagal mengawal kereta dipandu hingga melanggar tiga buah kenderaan lain dalam kejadian di Jalan Kijang di Simpang Renggam di sini kira-kira 11.15 pagi semalam.

“Sebuah kereta dipandu oleh seorang lelaki tempatan dari arah Jalan Rusa gagal dikawal dan melanggar tiga buah kerata yang berada di petak parking.
“Semasa mengundurkan kenderaan telah melanggar sebuah lagi kereta di Jalan Rusa.
“Tiada kecederaan berlaku dan kes disiasat mengikut Peraturan 10 Kaedah-Kaedah Lalulintas Jalan 1959 (Rule 10 LN 166/59),” katanya.
Dalam pada itu, rakaman televisyen litar tertutup (CCTV) mengenai kejadian tersebar di laman sosial yang mengundang reaksi orang ramai.-KOSMO! ONLINE


Terdapat konspirasi kenakan Bung dan Zizie – saksi
Oleh NUZULSHAM SHAMSUDDIN

18 Mac 2022, 5:02 pm
KUALA LUMPUR – Saksi utama dalam kes rasuah Datuk Seri Bung Moktar Radin dan isterinya, Datin Seri Zizie Izette Abdul Samad memberitahu Mahkamah Sesyen di sini hari ini bahawa dia merasakan terdapat konspirasi untuk mengenakan pasangan itu.
Perunding unit amanah Norhaili Ahmad Mokhtar, 45, yang merupakan saksi pendakwaan ke-25 berkata dia mempunyai tanggapan begitu sewaktu disoal siasat pada kali pertama pada 22 Jun 2016 oleh Suruhanjaya Pencegahan Rasuah Malaysia (SPRM).
Semasa prosiding, ketika disoal balas peguam Datuk N. Kumaraendran yang mewakili Zizie yang bertanyakan adakah saksi itu bersetuju seolah-olah terdapat konspirasi untuk mengenakan Bung Moktar dan Zizie, saksi itu berkata ‘Ya’.
“Saya merasakan sedemikian (konspirasi) sebab seperti saya katakan tadi masa hari pertama saya beri keterangan macam apa yang saya cakap langsung tidak diterima,” kata saksi itu.
Terdahulu saksi tersebut turut mengatakan bahawa segala keterangan yang diberikan pada sesi soal siasat itu telah `dibakul sampahkan’ oleh beberapa pegawai SPRM yang menyoalnya.
Pada masa sama saksi turut bersetuju apabila dikatakan dia berasa sangat tertekan, beremosi, terganggu apabila pegawai-pegawai (SPRM) menyuruhnya mengaku bahawa Bung Moktar dan Zizie menerima rasuah berkaitan dengan pelaburan unit amanah Felcra itu.

Sementara itu semasa, disoal oleh peguam bela, Ridha Abdah Subri, saksi berkenaan memberitahu dia telah memberikan keterangan panjang lebar ketika disoal balas kepada pegawai-pegawai SPRM tetapi apabila pemeriksaan laporan dibuat, `tidak semua keluar’.
Menjelaskan lebih lanjut, Norhaili memberitahu dia ingin memberikan cerita sebenar sejak mula disoal siasat tetapi tidak mempunyai sebarang kekuatan.
Ujar wanita terbabit, Zizie atau Bung tidak pernah pada bila-bila masa meminta sebarang balasan, komisen atau upah yang berkaitan dengan pelaburan unit amanah Felcra tersebut.
Tambahnya, dia ingin mengekalkan keterangan yang telah diberikan di mahkamah sebelum ini.
Perbicaraan di hadapan Hakim Rozina Ayob bersambung lagi 28 Mac ini.
Mengikut pertuduhan Bung ,64, didakwa atas dua pertuduhan menerima rasuah sejumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.
Bung yang merupakan Pengerusi Bukan Eksekutif pada ketika itu, dituduh menerima rasuah daripada ejen pelaburan Public Mutual Madhi Abdul Hamid, 38, menerusi isterinya Zizie,44,.
Kesalahan itu didakwa dilakukan di Public Bank cawangan Taman Melawati, Jalan Bandar 12, Taman Melawati di sini antara pukul 12.30 tengah hari dan 5 petang pada 12 Jun 2015.
Beliau didakwa menerima suapan wang tunai untuk dirinya sebanyak RM335,500 daripada seorang lagi ejen pelaburan Public Mutual Norlaili Ahmad Mokhtar, 42, di bawah nama Zizie atas sebab yang sama.
Kesalahan tersebut didakwa dilakukan di tempat yang sama pada 19 Jun 2015.
Zizie juga didakwa atas tiga pertuduhan bersubahat dengan suaminya berhubung perkara yang sama, di tempat, tarikh dan masa yang sama.KOSMO! ONLINE


30 individu dikompaun berhibur di pusat hiburan
Oleh NUR HUDA MUSA

18 Mac 2022, 4:44 pm
KUALA LUMPUR -Seramai 30 individu dikenakan kompaun berjumlah RM30,000 dalam serbuan di sebuah pusat hiburan di Jalan Bukit Bintang di sini malam tadi.
Ketua Polis Daerah Dang Wangi Asisten Komisioner Noor Dellhan Yahaya berkata, pihaknya membuat pemeriksaan di premis berkenaan yang didapati beroperasi tidak mematuhi prosedur operasi standard (SOP) Pelan Pemulihan Negara (PPN) Fasa 4 kira-kira pukul 11.30 malam tadi.
“Dalam serbuan tersebut, seramai 82 orang terdiri daripada 30 warga tempatan iaitu sembilan lelaki dan 21 wanita serta 52 orang bukan warganegara terdiri daripda 27 lelaki dan 25 wanita berusia dalam lingkungan 19 hingga 49 tahun telah ditahan.
“Semua 30 warga tempatan telah dikompaun sebanyak RM1,000 setiap seorang manakala tangkapan seramai 52 orang bukan warganegara disiasat di bawah Peraturan 17 (1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) PPN 2021 dan Seksyen 6 (1) (c) Akta Imigresen 1959/63,” katanya dalam satu kenyataan di sini hari ini.
Tambah kenyataan itu katanya, orang ramai dinasihatkan supaya terus mematuhi SOP yang telah dikeluarkan oleh Majlis Keselamatan Negara (MKN).
“Pihak polis akan meningkatkan operasi dan pemeriksaan di pusat hiburan serta membuat pemantauan ke atas aktiviti kelab yang jelas tidak dibenarkan di bawah PPN Fasa 4,” tambahnya. – KOSMO! ONLINE


27 PATI dicekup sorok dalam semak pantai peranginan
Oleh MOHD YUNUS YAKKUB

18 Mac 2022, 5:51 pm
KUALA LANGAT – Cubaan 27 pendatang asing tanpa izin (PATI) bersembunyi di kawasan semak berhampiran sebuah pantai peranginan terkemuka di Banting di sini gagal selepas berjaya dikesan pihak berkuasa, hari ini.
Kesemua PATI termasuk lima wanita berusia 21 hingga 54 tahun itu dicekup sewaktu rondaan dilakukan Pasukan Gerakan Am (PGA) pukul 7 pagi.
Pegawai Pemerintah Batalion 4 PGA, Superintendan Rizal Mohamed berkata, berdasarkan siasatan, mereka didapati baharu tiba pukul 4 pagi tadi selepas berlayar dari Tanjong Balai, Indonesia pukul 5 pagi semalam menaiki bot.
Katanya, pemeriksaan mendapati kesemua warga asing itu gagal mengemukakan sebarang dokumen pengenalan diri yang sah.
“Hasil siasatan, mereka turut membayar antara RM1,500 hingga RM2,000 kepada sindiket untuk menyusup masuk secara haram ke negara ini.
“Kita mempercayai mereka bersembunyi di semak tersebut sebelum dibawa oleh ‘transporter’ sindiket,” katanya ketika dihubungi hari ini.

Jelas beliau, kesemua PATI itu telah dibawa ke Ibu Pejabat Polis Daerah Kuala Langat untuk siasatan lanjut.
“Kes disiasat mengikut Seksyen Akta Imigresen 1959/63,” katanya. – KOSMO! ONLINE.


Musk malukan Putin, aplikasi Starlink paling banyak dimuat turun
Oleh KOSMO!

18 Mac 2022, 5:00 pm
WASHINGTON – Aplikasi Starlink yang dibina oleh Elon Musk bagi membolehkan orang ramai untuk mengakses perkhidmatan internet berasaskan satelit, adalah paling banyak dimuat turun di Ukraine, lapor akhbar Mirror UK semalam.
Ketua Pegawai Eksekutif SpaceX berusia 50 tahun itu mewujudkan akses sistem satelit-internet Starlink kepada penduduk di Ukraine. Kira-kira 2,000 satelit itu direka khas untuk menyediakan akses internet ke kawasan yang kurang mendapat liputan di dunia.
Ia membolehkan penduduk memintas sebarang gangguan internet dengan laporan berkaitan gangguan semakin meningkat di seluruh Ukraine sejak serangan Rusia tiga minggu lalu.
Angka menunjukkan bahawa aplikasi Starlink telah dimuat turun hampir 100,000 kali di Ukraine dengan muat turun global lebih tiga kali ganda sejak beberapa minggu lalu.
Menurut akhbar Daily Star, bilionair itu telah mencabar Presiden Vladimir Putin untuk ‘pertarungan  satu lawan satu’  dengan taruhannya adalah Ukraine.
“Saya dengan ini mencabar Vladimir Putin (ditulis dalam bahasa Rusia) untuk satu pertarungan.

“Pertaruhan adalah Ukraine. Adakah anda bersetuju untuk pertarungan ini?’’ demikian ciapannya di laman Twitter.
Sebuah organisasi yang menyediakan data kedai aplikasi internet, App Store dan Google Play, Sensor Tower berkata, Starlink telah dimuat turun lebih 21,000 kali di seluruh dunia pada Ahad lalu.
Organisasi itu berkata, angka itu memecahkan rekod untuk kebanyakan aplikasi global dalam satu hari. Sebahagian besar muat turun dibuat dari Ukraine. – Agensi


Sering jadi mangsa panas baran suami, wanita lega dicerai
Oleh KOSMO!

18 Mac 2022, 4:26 pm
PETALING JAYA – Tidak dinafikan, setiap hubungan suami isteri pasti akan ada berlakunya salah faham sehingga boleh mencetuskan pergaduhan, namun individu itu sendiri perlu bijak dalam mengawal emosi.
Lebih parah apabila perselisihan faham itu berlanjutan sehingga melibatkan keganasan rumah tangga dan mengakibatkan kecederaan secara fizikal kepada pasangan.
Baru-baru ini seorang wanita berkongsi kisah hidupnya apabila terpaksa memilih untuk bercerai dengan pasangannya gara-gara sikap bekas suaminya itu yang panas baran dan sering bertindak di luar kawalan sehingga sanggup mencederakannya.
Perkongsian @Ohh_Shuhadot itu telah mengundang pelbagai reaksi orang ramai dan rata-ratanya bersimpati dengan nasib wanita tersebut.
“Moga puan terus kuat, tapi tindakan yang bijak, jangan tunggu dah patah tulang apa baru nak bertindak, kita kena sayang diri sendiri dulu, kalau pasangan jenis kaki pukul, jangan terus dekat bersama lagi,” komen Cahaya Oyen.
Difahamkan juga, bekas suaminya itu terlibat dengan penyalahgunaan dadah sehingga emosinya sukar untuk dikawal disamping mempunyai kekasih hati yang lain.

Walaupun perasaan kecewa dan sakit dikhianati oleh suami sendiri, wanita tersebut dilihat sangat cekal menempuh ujian ini dan dia tetap mendoakan kebahagiaan lelaki itu serta turut mengingatkan agar tidak mengulangi sikap panas barannya lagi.
“Saya kuatkan hati nak bercerita, 8 Januari 2022 kami disahkan bercerai. Maaf tak dapat bertahan lama dengan awak.
“Walaupun kita dah tidak ada apa-apa hubungan, saya doakan awak bahagia walaupun bukan dengan saya, biarlah saya seorang yang rasa sakit sebelum ini, jangan ulang sikap lama awak dengan orang baru,” luahnya. – KOSMO! ONLINE


Pengantin bagi sayur segar buat tetamu sebagai ‘doorgift’
Oleh KOSMO!

18 Mac 2022, 3:32 pm
PETALING JAYA – Menjadi tradisi sebuah kenduri mahupun majlis, pihak tuan rumah akan menyediakan buah tangan atau cenderahati (doorgift) kepada tetamu yang hadir sebagai tanda kenang-kenangan.
Sebagai kebiasaan majlis perkahwinan, antara cenderahati yang menjadi pilihan keluarga pengantin adalah seperti cawan, gula-gula, bunga telur, tuala kecil dan air kotak.
Namun, berbeza dengan situasi di sebuah majlis perkahwinan pasangan pengantin baharu yang dikongsikan oleh seorang pengguna Facebook, Nur Amylia apabila memaparkan pelbagai jenis sayuran segar disusun di atas meja khas serta terdapat nota kecil bertulis terima kasih.
Difahamkan, sayur-sayuran tersebut diberikan kepada tetamu yang hadir ke majlis sebagai cenderahati untuk dibawa pulang.
Menerusi rakaman video tersebut, dapat dilihat antara jenis sayur yang diberi adalah labu air, peria, timun dan bendi serta setiap darinya telah siap dibungkus menggunakan kertas berwarna coklat.
Sehubungan itu, adik kepada pengantin lelaki tersebut tampil bercerita tentang idea disebalik pilihan untuk memberi tetamu cenderahati seperti itu.

“Terima kasih yang hadir ke majlis kekanda saya tempohari, tak sangka pula boleh viral, idea ‘doorgift’ ini sebenarnya abang saya (pengantin lelaki) yang cetus, asyik-asyik bagi bunga telur, buat simpan habuk katanya,” kata Kamarul Ariffin Ramli di ruangan komen video berkenaan.
Dalam pada itu, perkongsian tersebut turut membuatkan rata-rata orang ramai teruja melihat konsep idea yang lain daripada lain.
“Bagus idea macam ini, tidak membazir, tetamu balik rumah boleh masak sayur dan makan, boleh guna konsep macam ini untuk majlis kahwin saya hujung tahun,” ujar Syifa Ahmad.
“Seronoknya dapat cenderahati macam ini, bagus idea pengantin dan tuan rumah, unik, apa-apa pun, selamat pengantin baharu,” kata seorang pengguna lain. – KOSMO! ONLINE


SOP baharu Pulau Pinang solat di masjid, surau tidak lama lagi
Oleh SAFINA RAMLI

18 Mac 2022, 3:11 pm
GEORGE TOWN – Pulau Pinang akan mengeluarkan prosedur operasi standard (SOP) yang baharu berkaitan aktiviti solat jemaah di masjid dan surau dalam tempoh terdekat.
Yang Dipertua Majlis Agama Islam Pulau Pinang (MAIPP), Datuk Ahmad Zakiyuddin Abd. Rahman berkata, SOP baharu itu akan dilaksanakan dengan mengambil kira perkembangan terkini berkaitan Covid-19.
“SOP baharu ini bagi mengambil kira perkembangan langkah menangani Covid-19 selaras fasa endemik.
“Ia sedang didrafkan oleh Jabatan Agama Islam Pulau Pinang (JAIPP) bersama agensi berkenaan, dan akan dikeluarkan tidak lama lagi,” katanya ketika dihubungi hari ini.
Sebelum ini, Perdana Menteri, Datuk Seri Ismail Sabri Yaakob mengumumkan bermula 1 April 2022, aktiviti solat jemaah di masjid dan surau atau upacara sembahyang di rumah ibadat selain Islam boleh dilaksanakan tanpa penjarakan fizikal.
Perdana Menteri berkata, keputusan itu dibuat susulan pengumuman bahawa Malaysia akan memasuki Fasa Peralihan Ke Endemik bermula bulan hadapan.

Semalam, Pengarah Jabatan Agama Islam Wilayah Persekutuan (JAWI), Datuk Mohd Ajib Ismail berkata, solat berjemaah tanpa penjarakan fizikal dibenarkan di semua surau dan masjid di Wilayah Persekutuan selaras dengan negara memasuki Fasa Peralihan Endemik pada 1 April ini.
Kebenaran merapatkan saf itu sudah mendapat perkenan Yang di-Pertuan Agong dan berdasarkan pelaksanaan garis panduan serta SOP bagi aktiviti ibadat di masjid dan surau. – KOSMO! ONLINE


Rakyat Ukraine gali kubur besar, kebumikan 53 mangsa perang
Oleh KOSMO!

18 Mac 2022, 3:47 pm
KIEV – Rakyat Ukraine dilaporkan telah mengebumikan 53 mayat di dalam satu kubur besar selepas mereka terbunuh dalam letupan bom dahsyat di bandar Chernihiv, lapor akhbar Daily Star semalam.
Antara yang terkorban termasuk tiga kanak-kanak dengan laporan menunjukkan bahawa beberapa warga Amerika Syarikat (AS) turut menjadi mangsa.
Minggu keempat pencerobohan tentera Presiden Vladimir Putin itu menyaksikan satu letupan bom kuat melanda bandar itu, demikian menurut Gabenor Viacheslav Chaus.
“Kami mengalami kehilangan besar, seramai 53 rakyat terbunuh semalam,’’ kata Chaus.
Laporan itu dibuat selepas 10 orang terbunuh apabila tentera Rusia didakwa melepaskan bedilan artileri ke arah orang awam yang beratur untuk mendapatkan bekalan roti.
Berita mengenai warga AS yang terbunuh itu dilaporkan oleh The Sun. Akhbar berkenaan mendakwa bahwa serangan bom kuat itu menyasarkan orang awam tidak bersenjata, menyebabkan 53 penduduk maut.

Oligarki Rusia (golongan elit), Mikhail Fridman telah memberi amaran bahawa sekatan Barat ke atas Presiden Vladimir Putin dan Moscow tidak akan menghentikan pencerobohan tentera negara itu.
Fridman telah berkata, kuasa Barat tidak memahami apa-apa tentang bagaimana kelompok dalaman oligarki beroperasi dan betapa sukarnya untuk menghentikan pencerobohan Putin ke atas Ukraine.
Anggaran AS menunjukkan bahawa kira-kira 7,000 tentera Rusia telah terkorban dalam pertempuran itu dan lebih ramai lagi mula menembak kaki sendiri untuk cuba mengelak daripada bertempur di Ukraine kerana isu moral. – Agensi


Rasuah SRA : Dua lagi rakan komplot ustaz, ustazah dicekup
Oleh MOHD YUNUS YAKKUB

18 Mac 2022, 3:41 pm
SHAH ALAM – Dua penjawat awam yang merupakan rakan komplot kepada sepasang suami isteri dalam rasuah 27 bangunan Sekolah Rendah Agama (SRA) berjaya ditahan, semalam.
Penahanan kedua-dua suspek lelaki berusia 42 dan 58 tahun itu dilakukan selang lima minit bermula 7.35 malam selepas hadir memberikan keterangan di Pejabat Suruhanjaya Pencegahan Rasuah Malaysia (SPRM) Selangor.
Menurut sumber, berdasarkan siasatan mendapati suspek berkenaan merupakan penyelia kanan dan penyelia daripada sebuah jabatan agama yang telah bertugas antara empat hingga lebih 20 tahun.
Katanya, salah seorang daripada suspek tersebut pernah bertugas sebagai guru di SRA negeri selama 12 tahun.
“Kedua-dua mereka juga adalah kenalan lama kepada suspek lelaki bertugas sebagai guru besar yang telah direman sebelum ini.
“Mereka dikatakan antara individu yang menilai permohonan syarikat kontraktor bagi projek-projek naik taraf dan penyelenggaraan bangunan SRA,” katanya kepada Kosmo! di sini, hari ini.

Jelas sumber, masing-masing suspek itu dipercayai menerima wang rasuah sebanyak RM40,000 sebagai balasan untuk mengesyorkan dan mendapatkan kerja-kerja menaik taraf dan penyelenggaraan infrastruktur SRA bagi tahun 2020.
“Mereka kini direman selama empat hari sehingga Isnin depan selepas permohonan berkaitannya dilakukan di hadapan Majistret Nur Faizah Abdul Sani, hari ini.
“Selain itu, suspek yang merupakan guru besar itu kini disambung reman selama tiga hari lagi dalam prosiding yang turut berlangsung di hadapan Nur Faizah,” jelasnya.
Sementara itu, Pengarah SPRM Selangor, Datuk Alias Salim mengesahkan penangkapan dua suspek terbaharu itu dan kes disiasat mengikut Seksyen 17(a) Akta SPRM 2009.
Kosmo! sebelum ini melaporkan komplot sepasang suami isteri yang merupakan ustaz dan ustazah mengambil rasuah bernilai lebih RM182,000 melalui projek naik taraf bangunan SRAterbongkar apabila kedua-dua mereka dicekup Isnin lalu.- KOSMO! ONLINE


Menyamar anggota polis angkut motosikal
Oleh NOR AZIAH MAT NOH

18 Mac 2022, 3:01 pm
PETALING JAYA – Polis memberkas seorang lelaki dipercayai terlibat dalam video tular menyamar sebagai anggota polis dan mengangkut sebuah motosikal tanpa kebenaran pemilik di Damansara Damai, di sini petang kelmarin.
Ketua Polis Daerah Petaling Jaya, Asisten Komisioner Mohamad Fakhruddin Abdul Hamid berkata, video itu memaparkan dua lelaki mendakwa sebagai anggota polis sebelum mengangkut sebuah motosikal jenis Yamaha RXZ ke dalam lori.
“Susulan itu, kita telah menahan seorang lelaki berusia 31 tahun di Mutiara Damansara pada hari yang sama kerana disyaki terlibat dalam kes terbabit.
“Siasatan awal mendapati suspek mendakwa menerima tawaran kerja sambilan daripada seorang kenalan digelar ‘Mamat Mulong’ dengan upah RM100,” katanya dalam satu kenyataan hari ini.
Menurut Fakhruddin, pihaknya turut merampas sebuah lori, satu motosikal jenis Yamaha RXZ, empat buah telefon bimbit dan sebatang spanar.
Katanya, suspek terbabit telah ditahan reman selama empat hari dan kes disiasat di bawah Seksyen 379A/170 Kanun Keseksaan.

“Selain itu, kita juga sedang giat mengesan ‘Mamat Mulong’ bagi membantu siasatan berhubung kes ini,” ujarnya.
Orang ramai yang mempunyai maklumat boleh hadir ke balai polis berhampiran atau menghubungi Pegawai Penyiasat, Muhamad Azizi Bajan di talian 010-5882574. – KOSMO! ONLINE


Hujan lebat di Pahang, Sabah dan Sarawak petang ini
Oleh HARRITH HISHAM

18 Mac 2022, 3:51 pm
PETALING JAYA – Jabatan Meteorologi (MetMalaysia) mengeluarkan amaran ribut petir, hujan lebat serta angin kencang di Pahang, Sabah dan Sarawak petang ini.
Menurut MetMalaysia, keadaan itu dijangka berlaku di negeri Pahang membabitkan Tanah Tinggi Cameron, Lipis, Jerantut, Bentong, Maran dan Kuantan.
“Manakala di Sarawak amaran dikeluarkan di Kuching (Kuching), Serian, Samarahan, Betong, Sarikei, Sibu, Mukah, Bintulu, Miri (Miri dan Marudi) dan Limbang.
“Di Sabah pula melibatkan Pedalaman (Sipitang, Tenom, Kuala Penyu dan Beaufort), Pantai Barat (Papar, Putatan, Penampang, Kota Kinabalu, Tuaran dan Ranau), Tawau (Lahad Datu), Sandakan (Telupid, Kinabatangan dan Beluran) dan Kudat serta Labuan,” katanya di sini hari ini.
Jelas MetMalaysia, keadaan cuaca buruk itu dijangkakan berlarutan sehingga pukul 6 petang.
Tambahnya lagi, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 millimeter sejam dan sah dalam tempoh tidak melebihi enam jam untuk satu-satu keluaran. – KOSMO! ONLINE


Suami pandu jengkaut tidak sengaja gilis isteri
Oleh KOSMO!

18 Mac 2022, 4:00 pm
BANGKOK – Seorang lelaki Thailand secara tidak sengaja membunuh isterinya apabila dia terlanggar mangsa ketika mengendalikan sebuah jengkaut, lapor laman berita The Thaiger semalam.
Kemalangan tragis itu berlaku di sebuah tapak pembinaan landasan kereta api di wilayah Ratchaburi, barat Thailand pada Isnin lalu.
Lelaki bernama Kaikaew Thongkham yang berusia 45 tahun itu bekerja dalam satu pasukan bersama isterinya, Amphon Pima, 40, di tapak pembinaan landasan kereta api berkembar tersebut.
Kaikaew memandu kenderaan itu dan Amphon pula ditugaskan untuk memberi arahan.
Polis mengesyaki Amphon berada di tempat yang tidak sepatutnya ketika suaminya memandu ke arah mangsa.
Kaikaew berkata, dia tidak menyedari telah melanggar mangsa. Lelaki itu menangis setelah mendapati isterinya mati akibat digilis.

Polis bagaimanapun menahan Kaikaew untuk disoal siasat sebelum melakukan prosiding undang-undang selanjutnya. – Agensi


Tiada keperluan buat PRU-15 dalam masa terdekat- Khairy
Oleh MOHD RIDZAUDDIN ROSLAN

18 Mac 2022, 2:56 pm
KUALA LUMPUR – Pelaksanaan Pilihan Raya Umum ke-15 (PRU-15) dalam masa terdekat disifatkan sebagai tidak perlu berikutan mengambil kira faktor kesihatan awam di negara ini yang berada dalam fasa pemulihan daripada Covid-19.
Menteri Kesihatan, Khairy Jamaluddin Abu Bakar berkata, penangguhan sementara pelaksanaan PRU-15 itu dilihat wajar dan ia boleh diadakan semula selepas keadaan kesihatan awam di negara ini pada tahap stabil.
“Saya lihat semangat Presiden UMNO (Datuk Seri Ahmad Zahid Hamidi), walaupun beliau berkata akar umbi parti mahukan PRU lebih awal, tetapi dia serahkan hal itu kepada Perdana Menteri, Datuk Seri Ismail Sabri Yaakob.
“Perdana Menteri akan ambil kira pandangan bukan sahaja soal pemulihan negara dan perjanjian dengan pembangkang untuk reformasi institusi, tetapi juga pandangan Kementerian Kesihatan (KKM) berkenaan kesihatan awam,” katanya pada sidang akhbar di Perhimpunan Agung UMNO di sini tadi.
Katanya, negara sedang menuju kepada fasa peralihan pandemik dan penangguhan sementara perkara yang boleh merumitkan fasa pemulihan itu termasuk PRU-15 sebagai satu tindakan wajar.
“Lebih baik kita tangguh dahulu perkara yang boleh merumitkan pemulihan ini, dan PRU-15 adalah hal yang boleh ditangguh hingga keadaan kesihatan awam lebih stabil,” jelasnya. -KOSMO! ONLINE


RM22.56 juta kos baiki jalan negeri rosak akibat banjir
Oleh MOHAMAD NAUFAL MOHAMAD IDRIS

18 Mac 2022, 3:07 pm
SHAH ALAM – Kos membaik pulih jalan negeri yang rosak akibat banjir mencecah sehingga RM22.56 juta.
Pengerusi Jawatankuasa Tetap Kerajaan Tempatan dan Pengangkutan Awam negeri, Ng Sze Han berkata, kos itu adalah penilaian awal Jabatan Kerja Raya (JKR) Selangor melibatkan 15 jalan di lima daerah di negeri ini.
“Hulu Langat merupakan daerah paling tinggi baik pulih iaitu sebanyak tujuh jalan di Sungai Lalang dengan memerlukan peruntukan sebanyak RM3.33 juta.
“Kos membaiki kesemua jalan ini bakal menggunakan peruntukan Sistem Maklumat Rekod-Rekod Jalan Raya Malaysia (MARRIS) pada tahun ini,” katanya dalam Mesyuarat Pertama Persidangan Penggal Kelima Dewan Negeri Selangor Ke-14 di sini, hari ini.
Beliau berkata demikian bagi menjawab soalan Rozana Zainal Abidin (PH-Permatang) berhubung jumlah peruntukan yang perlu dikeluarkan kerajaan negeri bagi membaiki jalan di Selangor.
Sze Han turut memaklumkan, peruntukkan sebanyak RM26.10 juta telah diluluskan bawah program penyelenggaraan bagi jalan persekutuan pasca banjir.

“Ini melibatkan 27 jalan di enam daerah dan tempoh pelaksanaan arah kerja telah bermula pada 7 Januari hingga 7 April tahun ini,” katanya. – KOSMO! ONLINE


14 individu ditahan terlibat penyalahgunaan dadah
Oleh NOR SHAFAWATI YUP

18 Mac 2022, 2:53 pm
PORT DICKSON – Kegiatan pengedaran dan penyalahgunaan dadah di Port Dickson berjaya ditumpaskan dengan penahanan 14 individu dalam operasi di sekitar daerah ini semalam.
Ketua Polis Daerah Port Dickson, Superitendan Aidi Sham Mohamed berkata, tangkapan dijalankan Bahagian Siasatan Jenayah Narkotik Ibu Pejabat Polis Daerah (IPD) Port Dickson bermula Selasa lalu hingga semalam hasil maklumat awam.
“Kesemua suspek yang ditahan terdiri daripada 13 lelaki dan seorang wanita yang berusia lingkungan 20 hingga 64 tahun, mereka ditahan di sekitar Lukut, Teluk Kemang dan Linggi di sini,” katanya dalam kenyataan di sini hari ini.
Aidi Sham berkata, pihak polis pada mulanya telah menahan lima lelaki di kawasan Tokong Cina Lama di Bandar Spring, Lukut pada Selasa lalu dan berjaya merampas dadah berbahaya jenis Heroin dengan berat 2.14 gram.
“Susulan tangkapan tersebut, seorang lelaki berusia 20-an berjaya ditahan di kawasan Lukut dan polis telah merampas dadah jenjs Heroin seberat 15.10 gram.
“Seterusnya, pada keesokan harinya tiga suspek lelaki berusia 25 hingga 30 tahun ditahan di kawasan Telok Kemang kerana menyalahgunakan dadah,” katanya.

Tambah beliau, dalam serbuan semalam pula seramai empat lelaki dan seorang wanita berusia 21 hingga 46 tahun telah ditahan di kawasan Linggi di sini.
“Dalam serbuan ini, dadah berbahaya jenis Heroin dengan berat 5.11 gram dan dadah jenis Syabu seberat 0.53 Gram telah berjaya dirampas. Jumlah keseluruhan rampasan dadah dianggarkan bernilai RM835.25.
“Hasil semakan mendapati, kesemua suspek mempunyai rekod lampau berkaitan kes jenayah dan dadah,” katanya lagi.
Beliau berkata, kesemua suspek ditahan di lokap IPD Port Dickson dan kesemua rampasan dadah telah disiasat di bawah Akta Dadah Berbahaya 1952. – KOSMO! ONLINE


Zii Jia akur tersingkir di separuh akhir All England
Oleh MUHAMMAD HELMEE RAMLI

19 Mac 2022, 11:38 pm
HASRAT perseorangan lelaki profesional negara, Lee Zii Jia untuk mempertahankan gelaran pada kejohanan badminton Seluruh England (All England) tidak kesampaian apabila tersingkir di pusingan separuh akhir sebentar tadi.
Pada perlawanan yang berlangsung di Arena Utilita, Birmingham itu, Zii Jia terpaksa akur dengan kekalahan tiga set 13-21, 21-12, 19-21 kepada pemain India, Lakshya Sen dalam tempoh 1 jam 15 minit.
Dia yang juga pemain perseorangan No.1 negara memulakan aksi dengan agak goyah di set pertama apabila melakukan banyak kesilapan sehingga membolehkan pemain lawan mengawal gelanggang dan mengutip mata mudah sebelum menang 21-13.
Tersentak dengan kekalahan di set pertama, Zii Jia tampil dengan aksi lebih kemas pada set kedua menerusi pukulan-pukulan smash mengelirukan selain dibantu kesilapan-kesilapan mudah yang dilakukan Sen sehingga mendahului 11-3.
Meskipun Sen cuba melakukan kebangkitan pada pertengahan aksi set kedua, namun Zii Jia menunjukkan ketenangan dan menampilkan aksi lebih sabar sebelum menang 21-12 bagi mengheret perlawanan ke set penentuan.
Aksi set ketiga berlangsung lebih sengit apabila kedua-dua pemain saling bertukar servis dan mengekori rapat mata masing-masing sehingga satu ketika perlawanan terikat 18-18.

Bagaimanapun, tuah lebih memihak kepada Sen yang juga juara Terbuka Jerman minggu lalu apabila dia menampilkan aksi cukup tenang untuk memenangi set penentuan 21-19, sekali gus mara ke pentas final. – KOSMO! ONLINE


Arsenal kembali temui rentak kemenangan
Oleh KOSMO!

19 Mac 2022, 10:45 pm
LONDON – Hasrat Arsenal menamatkan musim ini di kelompok empat terbaik untuk kembali ke pentas Eropah musim depan semakin kukuh selepas berjaya mempamerkan aksi cemerlang apabila menewaskan Aston Villa 1-0 di Villa Park sebentar tadi.
Jaringan tunggal daripada bintang mudanya, Bukayo Saka memastikan kebangkitan semula Arsenal selepas kecewa tewas 0-2 kepada Liverpool Khamis lalu.
Walaupun baharu bermain 28 perlawanan, The Gunners semakin mengukuhkan kedudukkan dan kini mengutip 54 mata, hanya dipisahkan lima mata berbanding Chelsea di tempat ketiga.
Terdahulu, kedua-dua pasukan turun dengan misi sama untuk mengembalikan rentak kemenangan dengan Arsenal berjaya bermula agresif, namun selepas 10 minit aksi berlangsung, Villa kembali menemui rentak bagi mengimbangi perlawanan.
Selepas mensia-siakan beberapa peluang terbaik, kegagalan pertahanan tuan rumah untuk menutup ruang nyata mengundang padah apabila Saka melakar nama selaku penjaring gol tunggal perlawanan pada minit ke-30.
Pada minit ke-53, Saka sekali lagi mendapat peluang terbaik apabila pemain Villa hilang bola di kawasan tengah padang, namun dia terlambat dalam membuat keputusan sekali gus menyelamatkan gawang tuan rumah daripada terus bocor.

Bagaimanapun, di babak kedua menyaksikan Villa lebih menguasai permainan dan minit ke-60, John McGinn terlepas peluang terbaik apabila lencongan yang cuba dilakukannya sedikit tersasar di sebelah kiri gol Arsenal.
Villa sekali lagi terus dihimpit kecewa apabila rembatan Ollie Watkins dalam kotak penalti pada minit ke-68 sekadar singgah di tiang gol.
Pengurus Villa, Steven Gerrard membuat keputusan untuk memasukkan seorang lagi penyerang mereka, Danny Ings bagi memperkuatkan jentera serangan, tetapi mereka terus gagal untuk menembusi gawang Arsenal.
Kemenangan kali ini menyaksikan Arsenal memiliki kelebihan empat mata dengan Manchester United di tempat kelima ketika pencabar terdekatnya itu sudah pun beraksi 29 perlawanan. – AGENSI


Amaran ribut petir di 7 buah negeri
Oleh NUR HUDA MUSA

19 Mac 2022, 10:46 pm
PETALING JAYA – Jabatan Meteorologi Malaysia (MetMalaysia) melaporkan keadaan hujan lebat berserta ribut petir dijangka berlaku di beberapa negeri pada sehingga awal pagi ini.
MetMalaysia dalam satu kenyataan berkata, keadaan itu dijangka berlaku sehingga pukul 1 pagi nanti melibatkan negeri Kedah, Perak, Kelantan, Terengganu, Sarawak, Sabah dan Wilayah Persekutuan Labuan.
“Keadaan hujan lebat dan angin kencang dijangka akan berlaku di negeri Kedah melibatkan daerah Padang Terap, Sik dan Baling serta di Hulu Perak, Perak.
“Selain itu, keadaan sama diramal melanda seluruh negeri Kelantan serta beberapa daerah di Terengganu iaitu di Besut, Setiu, Kuala Nerus, Hulu Terengganu, Kuala Terengganu dan Marang,” katanya di sini hari ini.
MetMalaysia berkata, keadaan itu juga dijangka berlaku di Sarawak melibatkan Sri Aman, Betong, Sarikei, Sibu, Mukah, Kapit (Song dan Kapit), Bintulu, Miri (Miri dan Marudi) dan Limbang.
“Sementara itu, cuaca sama turut boleh berlaku di Sabah melibatkan daerah Pedalaman (Sipitang, Kuala Penyu dan Beaufort) serta di seluruh Wilayah Persekutuan Labuan.

“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 milimeter per jam yang hampir atau dijangka berlaku melebihi sejam,” tambahnya.
Katanya, amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. -KOSMO! ONLINE


7.5 juta bakal luput status vaksin 1 April ini
Oleh KOSMO!

19 Mac 2022, 8:02 pm
PETALING JAYA – Kira-kira 7.5 juta penduduk dewasa Malaysia yang baru menerima dua dos suntikan vaksin bakal berdepan dengan penukaran status vaksinasi kepada tidak lengkap bermula 1 April ini.
Menteri Kesihatan, Khairy Jamaluddin Abu Bakar berkata, sebanyak 34.4 peratus penduduk negara ini masih belum menerima dos penggalak.
“Jumlah ini termasuk 835,000 warga emas dan 2.1 juta penerima dos lengkap Sinovac.
“Kumpulan ini akan kehilangan status lengkap vaksinasi pada 1 April jika tidak menerima booster sebelum tarikh tersebut.
“Tempah janji temu di MySejahtera anda sekarang,” katanya menerusi satu hantaran di Facebook hari ini.
Terdahulu, beliau memaklumkan penerima vaksin Sinovac dan warga emas berumur 60 tahun ke atas yang menerima semua jenis vaksin, diberikan tempoh sehingga 31 Mac 2022 untuk mendapatkan suntikan dos penggalak.

“Sekiranya gagal berbuat demikian, status vaksinasi mereka akan bertukar kepada tidak lengkap,” ujarnya. – KOSMO! ONLINE


[VIDEO] Tular konvoi kereta mewah sekat lebuh raya
Oleh KOSMO!

19 Mac 2022, 10:34 pm
PETALING JAYA – Tindakan konvoi kereta mewah menghalang lalu lintas di sebuah lebuh raya mendapat kecaman pengguna media sosial.
Sebuah rakaman video berdurasi 22 saat memaparkan kejadian itu telah dirakam seorang pengguna TikTok sebelum dikongsi di Facebook Dash Cam Owner Malaysia.
Bagaimanapun, di mana lokasi kejadian itu berlaku tidak dinyatakan oleh pemilik video tersebut.
Menerusi ruang komen mendapati, orang ramai berang dengan tindakan pemandu-pemandu tersebut yang dianggap membahayakan pemandu lain.
Tindakan konvoi itu juga dikatakan menyebabkan kesesakan lalu lintas di lebuh raya tersebut.
Bagaimanapun, ada sesetengah pengguna media sosial mendakwa, konvoi tersebut berbuat demikian kerana mahu menyekat seorang pemandu kenderaan pacuan empat roda yang dikatakan telah melanggar salah sebuah kenderaan mewah itu.

“Sportcar semua block (sekat) kenderaan 4X4 sebab mabuk lepastu langgar Lambo Aventador hijau, itu cerita sebenar,” kata Kimiyy.
“Ikut dari satu cerita, mereka terpaksa buat macam itu sebab pemandu 4X4 mabuk dan langgar salah sebuah kereta. Mereka tak nak kemalangan dan ada mangsa akibat sikap tak bertanggungjawab pemandu itu,” kata Aisya.
“Mabuk itu satu hal, geng yang menyemak di jalan pun satu hal. ‘Test power’ lah, konvoi sampai sekat laluan orang, ini yang kita nampak, yang tak nampak?,” soal Saliwa.
“Harap polis dapat tahan mereka. Kalau betul pemandu itu sebabkan kemalangan, jangan ambil tindakan sendiri,” kata Fareez. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Hujan lebat, ribut petir di 8 negeri malam ini
Oleh KOSMO!

19 Mac 2022, 9:25 pm
PETALING JAYA – Jabatan Meteorologi Malaysia (MetMalaysia) melaporkan keadaan hujan lebat berserta ribut petir berlaku di beberapa kawasan sekitar Perlis, Kedah, Perak, Kelantan, Terengganu, Sarawak dan Sabah malam ini.
MetMalaysia dalam satu kenyataan berkata, keadaan itu dijangka akan berlaku sehingga pukul 10 malam ini.
“Amaran ribut petir diberikan susulan keadaan cuaca itu di seluruh negeri Perlis.
“Sementara itu, keadaan sama juga diramal melanda beberapa daerah di Kedah seperti Langkawi, Kubang Pasu, Pokok Sena, Padang Terap, Pendang, Sik dan Baling,” katanya di sini hari ini.
MetMalaysia berkata, hujan lebat berserta ribut petir turut melanda Hulu Perak, Perak sehingga 10 malam ini.
“Keadaan sama turut berlaku di seluruh Kelantan manakala di Terengganu pula, hujan lebat berserta ribut petir melanda daerah Besut, Setiu, Hulu Terengganu, Dungun dan Kemaman.

“Di Sarawak pula, keadaan itu diramal berlaku di Serian, Samarahan, Sri Aman (Sri Aman), Betong, Sarikei, Sibu, Kapit (Kapit), Bintulu, Miri (Subis, Beluru, Miri dan Marudi) dan Limbang,” ujarnya.
Keadaan sama turut berlaku di Sabah sehingga 10 malam ini melibatkan daerah Pedalaman (Sipitang, Tenom, Kuala Penyu dan Beaufort) dan Pantai Barat (Papar) serta seluruh Wilayah Persekutuan Labuan. – KOSMO! ONLINE


Dua budak lelaki ditemui selepas hilang sebulan di Amazon
Oleh KOSMO!

19 Mac 2022, 8:30 pm
BRASILIA, Brazil – Dua beradik lelaki yang hilang di hutan hujan Amazon selama empat minggu berjaya ditemui semula dalam keadaan masih hidup, lapor akhbar MailOnline kelmarin.
Glauco, 7 , dan Gleison Ferreira, 9, meninggalkan rumah mereka di Lago Capanã dalam  negeri Amazonas, Brazil untuk mencari burung kecil pada 18 Februari lalu.
Apabila mereka berdua tidak pulang daripada aktiviti itu, pihak berkuasa memulakan pencarian secara  meluas di hutan hujan tersebut di barat laut Brazil  tetapi menamatkannya pada 26 Februari lalu.
Bagaimanapun, pada malam Selasa lalu, seorang pemotong pokok berjaya menemui dua kanak-kanak ini apabila salah seorang daripada mereka menjerit apabila mendengar bunyi gergaji rantainya.
Lelaki itu mendapati dua budak lelaki itu terbaring di atas permukaan hutan dalam keadaan lapar dan badan mereka kurus kering dengan kesan melecet pada kulit.
Kapsyen – Glauco (kanan) dan Gleison (kiri) dibawa dengan bot dari kawasan terpencil di mana mereka ditemui ke dok kecil sebelum dikejarkan hospital tempatan. – CEN
Ketika pasukan penyelamat membawa Glauco dan Gleison bertemu keluarga, kanak-kanak tersebut  memberitahu ibu bapa mereka bahawa mereka tidak makan apa-apa semasa hilang dan terselamat hanya dengan meminum air hujan.

“Keadaan fizikal anak-anak saya sangat menyayat hati tetapi saya sangat bersyukur kerana mereka masih hidup,” kata bapa mangsa, Claudionor Ribeiro Ferreira.
Glauco dan Gleison kemudiannya dibawa  ke hospital di Manicoré di mana mereka diberi rawatan kerana mengalami kekurangan zat makanan yang teruk, dehidrasi dan kulit melecet sebelum diterbangkan ke Unit Rawatan Rapi (ICU) sebuah hospital lain di di ibu negeri Amazonas, Manaus. – Agensi


THT mudah belasah TNB Thunderbolts 5-1
Oleh TENGKU DANISH BAHRI TENGKU YUSOFF

19 Mac 2022, 9:01 pm
KUALA TERENGGANU – Pasukan Hoki Terengganu (THT) semakin menghambat Tenaga Nasional Berhad (TNB) untuk menguasai takhta Liga Hoki Malaysia (MHL) selepas membelasah TNB Thunderbolts 5-1 di Stadium Hoki Majlis Bandaraya Kuala Terengganu di sini hari ini.
Kemenangan itu membolehkan THT hanya ketinggalan satu mata di belakang TNB dengan pertembungan terakhir liga pada Selasa ini menjadi penentuan pasukan lebih layak menjulang kejuaran musim ini.
Dalam aksi petang tadi, Faizal Saari meletakkan THT di depan selepas gerakan solonya berjaya melepasi dua pertahanan Thunderbolts sebelum menewaskan penjaga gol, Muhammad Hamiz Ahir pada minit ke-26.
Dua minit bersambung babak kedua, Faizal menggandakan kedudukan 2-0 juga menerusi gol padang hasil hantaran Abdul Khaliq Hamirin dari sebelah kanan.
THT terus selesa pada minit ke-49 melalui jaringan padang Muhammad Marhan Jalil dan Muhammad Sufi Ismat Rohulamin (m-52) untuk menjadikan kedudukan 4-0 buat tuan rumah.
Penyerang berbisa, Faizal melengkapkan hatrik yang juga jaringan ke-22 musim ini apabila melakukan pukulan kencang hasil umpanan Abdul Khaliq pada minit ke-55.

Thunderbolts hanya memperoleh jaringan sagu hati menerusi Shamir Rizmi Shamsul pada minit ke-59 dan kedudukan 5-1 berpihak THT kekal sehingga wisel penamat. – KOSMO! ONLINE


Britain sudah ‘kehabisan’ hantu
Oleh KOSMO!

19 Mac 2022, 9:00 pm
LONDON – Seorang pakar aktiviti paranormal mendakwa bahawa Britain sudah ‘kehabisan’ hantu disebabkan kebanyakan roh  telah  berhijrah ke alam lain, lapor akhbar Daily Star UK, kelmarin.
Penyelidik paranormal, Dr. Paul Lee menganggap warisan hantu Britain berada dalam kemerosotan yang mendalam kerana banyak hantu tidak aktif atau telah berpindah ke tempat lain.
“Sejak Januari 2020, saya telah menghubungi semua lokasi yang dilaporkan berhantu dan bertanya sama ada penduduk, pemilik atau kakitangan di kawasan mengalami sebarang aktiviti yang tidak dapat dijelaskan.
“Setakat ini, saya telah menerima hampir 800 maklum balas  termasuk yang melibatkan beberapa lokasi dikatakan sangat berhantu seperti Istana Conisbrough di South Yorkshire, Hotel Ettington Park di Stratford.
“Mereka menyatakan tidak mengalami apa-apa peristiwa mistik dalam beberapa tahun kebelakangan ini.
“Nampaknya, kebanyakan hantu yang dahulunya terkenal,  sama ada sudah tidak aktif atau telah pudar atau berpindah. Satu lagi kemungkinan adalah roh yang sudah tua telah berpindah ke ‘alam sana’ dan tidak lagi mampu wujud di alam manusia,” jelasnya.

Namun begitu, Lee yang mempunyai ijazah kedoktoran dalam bidang fizik nuklear berpendapat bahawa mungkin hantu-hantu itu boleh dicas semula. – Agensi


Kerajaan pastikan pembukaan sempadan lancar, selamat dan cekap
Oleh MOHD. HUSNI MOHD. NOOR

19 Mac 2022, 9:04 pm
SEPANG – Kerajaan akan memastikan proses pembukaan sempadan negara termasuk laluan udara dan darat pada 1 April kelak berjalan dengan lancar, selamat, cekap dan tanpa banyak karenah birokrasi.
Menteri Kesihatan, Khairy Jamaluddin Abu Bakar berkata, kementeriannya dengan kerjasama Kementerian Pengangkutan (MOT) akan memastikan Malaysia cukup bersedia dan selamat untuk pelancong.
Beliau berkata, pihaknya juga akan memastikan proses kemasukan pelancong asing di pintu udara negara dapat disingkatkan kepada 35 hingga 45 minit berbanding sejam ketika ini.
“Justeru, banyak pra-syarat perlu dipatuhi dan diselesaikan terlebih dahulu oleh pelancong asing sebelum memasuki negara termasuk memuat naik aplikasi MySejahtera dan ujian saringan Covid-19.
“Kesemua pra-syarat itu perlu dilakukan sebelum mereka menaiki pesawat sekali gus mengelak kesesakan di lapangan terbang,” katanya selepas menghadiri sesi taklimat siapsiaga pembukaan sempadan negara di KLIA petang tadi yang turut dihadiri Menteri Pengangkutan, Datuk Seri Dr. Wee Ka Siong.
Ujar beliau, bermula 1 April ini juga, semua fasiliti ujian saringan Covid-19 di Lapangan Terbang Antarabangsa Kuala Lumpur (KLIA) dan KLIA2 akan ditutup.

Khairy Jamaluddin berkata, perincian mengenai prosedur operasi standard (SOP) pembukaan sempadan negara termasuk udara dan laut akan diumumkan pada sidang akhbar pada Selasa ini.
Sementara itu, Ka Siong berkata, pihaknya akan memastikan segala urusan terutama di KLIA dan KLIA2 dapat berjalan lancar menjelang pembukaan sempadan negara pada 1 April ini.
“Kali ini, kita dalam keadaan berhati-hati dan segala urusan harus dilakukan dengan baik dan dipermudahkan.
“Justeru, kita sudah arahkan semua syarikat penerbangan supaya memastikan setiap penumpang mereka memuat turun aplikasi MySejahtera kerana ia satu pra syarat untuk masuk ke Malaysia.
“Ia akan dapat mengurangkan kesesakan ketika tiba di negara ini,” katanya.
Jelas Ka Siong, program Laluan Perjalanan Vaksinasi (VTL) udara yang diperkenalkan sebelum ini mendapat sambutan yang baik dengan penyertaan seramai 277,800 orang.
“Ia satu pencapaian yang baik sekali gus memberi impak besar kepada pemulihan ekonomi negara,” katanya. – KOSMO! ONLINE


Lawatan rasmi sulung PM ke Vietnam bermula esok
Oleh EDDY AQMAL MOHAMED HAMIDI

19 Mac 2022, 7:42 pm
PUTRAJAYA – Perdana Menteri, Datuk Seri Ismail Sabri Yaakob akan mengadakan lawatan rasmi sulung beliau ke Vietnam bermula esok hingga 22 Mac ini di atas jemputan Perdana Menteri Vietnam, Pham Minh Chinh.
Kementerian Luar Negeri (KLN) berkata, pertemuan di antara dua rakan sejawat itu akan diadakan bagi menilai kemajuan pelaksanaan Pelan Tindakan 2021-2025 Perkongsian Strategik Malaysia-Vietnam selain bertukar pandangan mengenai isu serantau dan antarabangsa melibatkan kepentingan bersama.
“Kedua-dua Perdana Menteri akan menyaksikan pertukaran dokumen termasuklah Memorandum Persefahaman (MoU) mengenai Aktiviti Kerjasama Undang-Undang serta MoU mengenai Pengambilan, Penggajian dan Penghantaran Pulang Pekerja.
“Malaysia dan Vietnam turut bersetuju untuk menerokai kerjasama dalam bidang latihan diplomatik yang akan dizahirkan melalui satu Surat Niat serta pemeteraian satu Perjanjian Kerjasama Profesional antara Bernama dan Agensi Berita Vietnam,” katanya menerusi satu kenyataan hari ini.
Difahamkan, Perdana Menteri akan turut diiringi oleh Menteri Luar, Datuk Seri Saifuddin Abdullah; Menteri Kanan Perdagangan Antarabangsa dan Industri, Datuk Seri Mohamed Azmin Ali serta pegawai-pegawai kanan kerajaan daripada Pejabat Perdana Menteri dan kementerian yang berkaitan.
Jelas kenyataan itu, Ismail Sabri turut dijadual mengadakan pertemuan berasingan dengan Setiausaha Agung Parti Komunis Vietnam, Presiden Vietnam, dan Pengerusi Dewan Rakyat Vietnam.

“Perdana Menteri juga akan mengadakan sesi libat urus dengan komuniti perniagaan Malaysia dan bertemu dengan Keluarga Malaysia di Vietnam.
“Lawatan Rasmi ini mencerminkan kepentingan hubungan Malaysia–Vietnam selaku negara jiran dan rakan kongsi dalam ASEAN malah kedua-dua negara bakal menyambut ulang tahun ke-50 penubuhan hubungan diplomatik pada 2023,” katanya.-KOSMO! ONLINE


Kucing selebriti media sosial Ukraine berjaya larikan diri ke Perancis
Oleh KOSMO!

19 Mac 2022, 7:00 pm
KYIV – Seekor kucing yang merupakan selebriti media sosial popular di Ukraine bernama Stepan berjaya melarikan diri dari negaranya dan mendapat perlindungan di Perancis, lapor akhbar Daily Mail, kelmarin.
Kucing berusia 13 tahun itu memiliki lebih sejuta pengikut di laman Instagram dan menjadi popular berikutan gambar-gambar aksi lincahnya.
Pemiliknya yang bernama Anna tidak mengemaskini akaun Instagram Stepan @loveyoustepan selama hampir dua minggu hingga menimbulkan khabar angin mereka berdua mungkin menjadi korban perang di Kharkiv.
Namun begitu, Anna memaklumkan perkembangan mereka awal minggu ini dengan memberitahu dia dan Stepan berjaya melarikan diri ke Perancis.
“Keadaan di Kharkiv sangat dahsyat, saya dan Stepan menghabiskan masa seminggu di bilik perlindungan tanpa sebarang bekalan elektrik dan air.
“Kami berjaya keluar dan pergi ke stesen kereta api untuk perjalanan hingga ke sempadan Poland. Di sana, Persatuan Pengaruh dan Blogger dari Monaco membantu kami untuk melarikan diri ke Perancis,” jelasnya.

Anna juga memberitahu keadaan dia dan Stepan baik-baik sahaja dan sedang menunggu masa sesuai untuk pulang ke Ukraine. – Agensi


AS sekat jet peribadi Abramovich
Oleh KOSMO!

19 Mac 2022, 6:30 pm
WASHINGTON – Pentadbiran  Amerika Syarikat (AS) menyekat salah satu jet peribadi milik bilionair Rusia, Roman Abramovich daripada melakukan penerbangan antarabangsa, bersama-sama 99 pesawat Boeing lain yang dipercayai melanggar perintah kawalan eksport AS.
Menurut  akhbar Daily Mail, Presiden Joe Biden sebelum ini menyekat pesawat Rusia daripada memasuki ruang udaranya.
Jabatan Perdagangan AS kini menggunakan perintah kawalan eksport untuk memberi amaran bahawa syarikat-syarikat di seluruh dunia akan  berdepan hukuman penjara atau denda jika menyediakan perkhidmatan mengisi minyak, penyelenggaraan atau alat ganti kepada pesawat berkaitan Rusia.
Senarai 100 pesawat  itu termasuk 99 kapal terbang  Boeing yang dikendalikan  syarikat penumpang dan kargo Rusia termasuk Aeroflot, AirBridge Cargo, Utair, Nordwind, Azur Air serta  Aviastar-TU di samping jet Gulfstream G650 milik Abramovich.
Jet berharga sekitar  AS$65 juta (RM272, 545 juta) itu dipercayai masih berada di Moscow.
Jabatan Perdagangan menyatakan dalam satu kenyataan bahawa perintah kawalan itu bermakna ‘penerbangan antarabangsa dari Rusia menggunakan pesawat-pesawat terbabit’ telah  disekat.

Sekatan itu adalah tamparan terbaharu kepada  bilionair berusia 55 tahun itu yang membina empayar kekayaannya dengan membeli aset negara Rusia pada harga murah selepas kejatuhan Kesatuan Soviet.
Beliau juga telah dikenakan sekatan oleh Britain dan Kesatuan Eropah (EU) susulan keakrabannya dengan Presiden Vladimir Putin.
Abramovich juga bersedia untuk menjual Kelab Bola Sepak Liga Inggeris, Chelsea dan rumah agamnya bernilai AS$195 juta (RM817.63 juta)  di Kensington Palace Gardens, London serta sebuah penthouse tiga tingkat di Chelsea Waterfront.
Kali terakhir Abramovich dilihat di khalayak ramai adalah di Lapangan Terbang Ben Gurion, Israel untuk terbang ke Moscow melalui Turki.
Beliau dilarang daripada memasuki Britain dan mana-mana negara EU sejak dua minggu lepas. – Agensi


70 peratus muka baharu sebagai calon PRU
Oleh MOHD RASDAN AHMAD

19 Mac 2022, 7:23 pm
KUALA LUMPUR – Sebanyak 70 peratus muka baharu calon UMNO dan Barisan Nasional (BN) bakal dinamakan sempena Pilihan Raya Umum (PRU-15) tidak lama lagi.
Presidennya, Datuk Seri Ahmad Zahid Hamidi berkata, tiga sayap, Pemuda, Wanita serta Puteri UMNO tidak perlu risau kerana Majlis Kerja Tertinggi (MKT) parti akan mempertimbangkan calon sebaik mungkin.
“Sebanyak 70 peratus akan menjadi calon nanti. Jangan risau pemuda, jangan risau puteri. Yang 50 tahun keatas, calon yang boleh menang juga kita akan pertimbangkan,” katanya ketika ucapan penggulungan Presiden di Perhimpunan Agong UMNO di Pusat Dagangan Dunia Kuala Lumpur (WTCKL) hari ini.
Sementara itu, Ahmad Zahid berkata, UMNO ketika ini mahukan PRU15 diadakan segera tanpa berdolak-dalih dan berkias-kias.
Katanya, bayangan Perhimpunan Agung UMNO (PAU) 2021 yang berlangsung selama empat hari ini adalah kali terakhir sebelum semboyan pilihan raya digerakkkan.
Ujarnya, tarikh PRU-15 akan dibincangkan pada peringkat ‘Top Five’ UMNO sebelum dibawa dan dipersembahkan kepada Yang di-Pertuan Agong untuk mendapat perkenan Seri Paduka.

“Kestabilan adalah asas kepada segala-galanya jika tiada kestabilan atau rapuh, apa yang dirancang akan ke longkang, segala diatur akan tersungkur, segala yang disyor akan berkubur.
“Tanpa kestabilan, PM yang terbaikpun akan menghadapi kecelaruan,” katanya.
Sementara itu, Ahli Parlimen Bagan Datuk itu turut menolak dakwaan berlaku perpecahan di antara ‘Top Five’ kepimpinan UMNO, sambil mengesahkan sering mengadakan pertemuan di antara mereka sebulan sekali.
“Saya ingin mengesahkan kami tidak berpecah, ‘Top Five’ selalu bertemu sekurang-kurangnya sebulan sekali, presiden timbalan presiden dan tiga naib presiden bertemu.
“Saya berkongsi maklumat dengan rakan-rakan dalam politik ataupun jawatankuasa. Kita juga ada pasukan ‘task force’, yang memikirkan isu-isu yang dibangkit.
“Ingin saya nyatakan di sini, yakinlah, selagi ‘Top Five’ bersatu hati sentiasa mengadakan perbincangan insya-Allah. Kelima-lima kami akan menjaga parti dan memberikan keutamaan pada akar umbi,” katanya. – KOSMO! ONLINE


Suami, bekas suami culas beri nafkah akan dibekukan akaun bank
Oleh ALWANI ZAFIRAH

19 Mac 2022, 6:21 pm
PETALING JAYA – Suami atau bekas suami yang culas memberi nafkah bakal berdepan tindakan sekatan dan pembekuan akaun bank.
Perkara itu diumumkan Perdana Menteri, Datuk Seri Ismail Sabri Yaakob ketika sesi penggulungan perbahasan Perhimpunam Agung UMNO 2021 di Pusat Dagangan Dunia Kuala Lumpur (WTCKL) di sini hari ini.
Menurut Ismail Sabri, apabila kes mahkamah dimenangi oleh kaum wanita berkaitan tuntutan nafkah, sukar untuk lelaki yang membayar nafkah dan kebanyakan mereka ingkar dengan keputusan tersebut.
Jelasnya lagi, sekiranya pembekuan akaun telah dilakukan dan pihak mahkamah telah mengeluarkan jumlah pembayaran kepada isteri atau bekas isteri, pihak bank sendiri akan melunaskan bayaran tersebut terus kepada akaun isteri.
“Dengan keputusan ini, UMNO ingin menjaga kepentingan wanita itu sendiri,” katanya. – KOSMO! ONLINE


Nekad bakar hospital kerana tidak diberi ubat kesuburan
Oleh KOSMO!

19 Mac 2022, 6:00 pm
JAKARTA – Seorang wanita menjadi tular di media sosial apabila cuba membakar sebuah hospital daerah di Tanjungbalai, Sumatera Utara kerana berang tidak diberikan ubat kesuburan.
Menurut laporan Tribunnews, wanita yang dikenali sebagai DP itu pada mulanya membuat kecoh apabila permintaannya mendapatkan ubat kesuburan ditolak oleh pihak hospital.
Tidak lama selepas itu, suspek berusia 46 tahun itu kembali ke hospital dengan membawa bungkusan dipercayai berisi petrol sebelum membuangnya ke dalam sinki dan menyalakan api.
Ketua Unit Siasatan Jenayah Polis Tanjungbalai, Asisten Komisioner Eri Prasetio berkata DP disahkan mempunyai gangguan mental dan sudah beberapa kali membuat onar di fasiliti kesihatan sama.
“Dia masih belum berkahwin tetapi setiap kali datang ke hospital, dia mahukan slot untuk bayi tabung uji, ubat kesuburan dan apa-apa rawatan berkaitan kehamilan.
“Pihak hospital memaklumkan bahawa sebelum kejadian, DP meminta ubat kesuburan agar dia boleh hamil anak kembar tiga,” jelas Eri.

Tambahnya, kebakaran yang dicetuskan DP berjaya dikawal kerana api tidak marak dan tiada sebarang kemalangan jiwa dilaporkan.
Suspek juga sudah ditahan polis dan pihak polis sedang menjalankan siasatan dengan bantuan keluarga DP. – Agensi


Kerajaan komited laksana program basmi miskin tegar
Oleh ALWANI ZAFIRAH

19 Mac 2022, 7:38 pm
PETALING JAYA – Kerajaan melalui Unit Perancang Ekonomi komited melaksanakan Program Pembasmian Kemiskinan Tegar Keluarga Malaysia (BMTKM) yang bertujuan menghapuskan golongan miskin tegar menjelang tahun 2025.
Perdana Menteri, Datuk Seri Ismail Sabri Yaakob berkata, Unit Kemiskinan khusus ditubuhkan di Unit Perancang Ekonomi (EPU) di negeri dan daerah di seluruh negara menerusi agenda basmi kemiskinan.
“Saya mempengerusikan Jawatankuasa Pemandu (BMTKM) di peringkat Pusat bagi memantau perkembangan pelaksanaan program rintis yang dilaksanakan di 80 lokaliti di seluruh negara.
“BMTKM akan melibatkan kerjasama strategik dengan semua pihak, kerajaan negeri, kementerian, pemimpin setempat, universiti tempatan, pihak swasta dan pertubuhan masyarakat sivil (CSO),” katanya ketika sesi penggulungan perbahasan sempena Perhimpunan Agung UMNO di Kuala Lumpur hari ini.
Sementara itu, sebagai mengimbau kenangan, Ismail Sabri mengakui beliau merasa amat dekat dengan isu kemiskinan dalam kalangan rakyat kerana pernah melalui detik sukar dalam hidupnya sebelum ini.
“Saya sendiri memahami tentang kesusahan dan dapat merasainya sebab saya orang kampung, anak orang miskin,” ujarnya. – KOSMO! ONLINE


Akta 342 baharu tidak akan dibentang
Oleh MOHD RASDAN AHMAD

19 Mac 2022, 6:18 pm
KUALA LUMPUR – Akta baharu bagi Akta Pencegahan dan Pengawalan Penyakit Berjangkit 1988 (Akta 342) yang akan menaikkan denda sehingga RM100, 000 bagi individu dan RM500, 000 untuk syarikat tidak akan dibentangkan dalam Parlimen.
Naib Presiden UMNO, Datuk Seri Ismail Sabri Yaakob berkata, keputusan tersebut merupakan hasil perbincangan dalam mesyuarat Majlis Kerja Tertinggi (MKT) UMNO yang tidak bersetuju denda itu dinaikkan yang disifatkan membebankan rakyat.
“Ingin saya jelaskan bahawa akta tersebut tidak dibentang. Akta 342 yang lama masih kekal dengan SOP denda RM1,000 seperti yang telahpun dikenakan kepada mereka yang melanggarnya.
“Di Johor pun baru-baru ini saya kena lima kali, Boss Ku juga kena lima kali. Kalau lima kali RM500,000, tak mampu saya bayar, ” katanya dalam ucapan penggulungan pada Perhimpunan Agung UMNO di Pusat Dagangan Dunia Kuala Lumpur (WTCKL), hari ini. -KOSMO! ONLINE